qundao/data-zh-poetry huggingface dataset:
俯江亭秋眺·其二
作者：朱尔迈
朝代：清

北风一夜度沧洲，龙马江光抱日流。北引荒荒蛮树直，东连淰淰楚云浮。几年壁垒分天堑，万国舟车阻上游。草野无人收战骨，黄沙不散铁衣秋。
夜上云岫庵
作者：朱尔迈
朝代：清

青山惬所怀，一步一延伫。不觉夜色来，苍苍没平楚。失道径转纡，陟历忘峻阻。忽然身已高，舄下闻人语。欲辨已微茫，东西无处所。疏竹逗镫光，始知隔岩户。奋策争先登，却怪来风雨。住足问徐徐，潮声走远浦。
彝陵夜泊
作者：朱尔迈
朝代：清
体裁：五言律诗

天半夷陵道，扁舟独夜来。城孤悬楚望，月冷失秦灰。戎马青山在，蓬蒿白骨开。巴歌听已矣，并入岭猿哀。
戎州杂诗
作者：朱尔迈
朝代：清

匹马登城暮，苍凉极望间。青衣天半水，乌撒瘴余山。风激边笳裂，霜危峡草斑。独携雄剑在，长啸拂金环。
碧云寺后山
作者：朱尔迈
朝代：清

曲径自然好，不知山已深。苍苍石潭上，了无人世心。境幽思转寂，秋气加萧森。回身蹑高岫，忽焉逾百寻。横阜展右臂，谷湖荡前襟。下视所历径，云壑弥沈沈。寄声谢热客，此地饶清阴。
舟中晨坐彝陵作
作者：朱尔迈
朝代：清
体裁：五言律诗

边马嘶寒急，霜风割面来。空垂去国泪，何处望乡台。形影亲孤剑，波涛送一杯。荒残今更甚，不必问秦灰。
葛洪丹井而寻唐顾逋翁读书台旧址
作者：朱尔迈
朝代：清

阴阴涧底花，落落岭头柏。苍苍云雾重，渺渺人家隔。相传葛稚川，烧丹此中宅。至今丹井间，红泉漱白石。石上台何高，栖迟合骚客。新藻洒芙蓉，英辞动金碧。千载人读书，余也忝后席。学仙仙未成，知音怀夙昔。独自抱琴来，慨焉终日夕。
铁陵庙
作者：朱尔迈
朝代：清

弱冠雅负奇，矢志凌云表。匹马佩弓刀，出自三关道。报恩功未酬，独立伤怀抱。归卧南山南，荒林迹如扫。更上铁陵关，往事尤悄悄。浮云卷大旗，落日耀空堡。嗟哉明武军，一往乱飞鸟。战血郁未消，化作山头草。枝枝带征魂，遗恨何时了？
过中峰登水明楼
作者：朱履长
朝代：清
体裁：五言律诗

闲寻松下径，更上水明楼。空翠诸峰滴，寒泉众壑流。风生丛竹响，雨霁白云收。拟托东林社，常从慧远游。
挽友联
作者：朱幼农
朝代：清
体裁：联

张四竟无可奈何死；朱二亦有时不欲生。
灉湖山寺
作者：朱广川
朝代：清
体裁：七言律诗

飞泉百道下寒空，路转山回境不同。古寺白云人迹外，疏林黄叶磬声中。烟销东岭秋经雨，日隐南湖夜起风。暂叩禅关深竹里，静听仙梵卧花宫。
西塞
作者：朱广川
朝代：清

岧峣势接建昌城，江表兴亡此战争。当日南徐通北伐，他年西晋罢东征。白衣感叹功何在，青盖谣言兆已成。会猎不联唇齿助，无缘归命俟乌程。
望金华山
作者：朱应庚
朝代：清

双龙洞前青斑斓，夜半空林招白鹇。赤松一去不复还，涧中怪石横榛菅。山云堕地秋如水，落日苍茫几千里。浩浩山中高卧人，悠悠道上远游子。破衣赤足一顽仙，门前老桧三千年。白羊倏忽不知处，菖蒲花发月婵娟。荒岩日落秋风早，游情历历东阳道。紫芝如掌尚可餐，何用沧波访三岛。
题吴称三广文石笋山房图
作者：朱应庚
朝代：清

粼粼石笋辟天关，时见空林放白鹇。寂寞幽人三亩宅，玲珑晓日一房山。披图百里成孤往，为客经年尚未还。亦拟入山寻洞壑，秋江风雨暮云间。
挽张百熙联
作者：朱应徵
朝代：清
体裁：联

愿长叨饮食教诲之恩，天道总难知，竟教婿水寒生，三湘惨淡台星陨；添无限儿女英雄之感，逾年成永诀，怕忆燕京趋侍，四月清和祝寿时。
贺张百熙60寿联
作者：朱应徵
朝代：清
体裁：联

文明之世，为王室辅；寿考无疆，兴福喜期。
晚眺
作者：朱应江
朝代：清
体裁：五言绝句

过雨山容活，春郊放晚晴。可怜枝上鸟，惯作不平鸣。
挽张之洞联
作者：朱延熙
朝代：清
体裁：联

报国本公忠，麟阁高勋，千古声名垂不朽；型家敦孝友，鳹原半子，廿年恩谊感无涯。
呈吴金溎生先生即用其冰井寺韵二首
作者：朱廷佐
朝代：清

盥诵冰泉什，春三羡旧游。循声颂两粤，随笔著千秋。胜迹前番话，名篇此集收。庐州刘太保，轶事待旁搜。归田君解组，世事识盈虚。结社唐九老，知几汉二疏。文章燕许笔，踪迹光黄居。寻得桃源里，相从共访渔。
呈吴金溎生先生即用其冰井寺韵二首·其二
作者：朱廷佐
朝代：清

归田君解组，世事识盈虚。结社唐九老，知几汉二疏。文章燕许笔，踪迹光黄居。寻得桃源里，相从共访渔。
寿萧一峰六十呈吴金溎生先生即用其冰井寺韵二首·其一
作者：朱廷佐
朝代：清
体裁：五言律诗

盥诵冰泉什，春三羡旧游。循声颂两粤，随笔著千秋。胜迹前番话，名篇此集收。庐州刘太保，轶事待旁搜。
倪高士云林故居
作者：朱廷鉴
朝代：清

抱洁竟何往，烟霞与卧游。懒非充隐逸，高不事王侯。心迹双清绝，江湖万古流。故林还似画，澹澹片云收。
自宝苍庵同健上人过双林庵
作者：朱廷鋐
朝代：清

径转如无尽，山行岂厌深。过桥行一里，访寺得双林。云淡往来迹，潭空今古心。不逢僧指点，胜地杳难寻。
咏史
作者：朱廷钟
朝代：清

盲杜附王凤，吃杨著美新。建宁有子干，刚毅殊绝伦。献书规窦武，漆室义既陈。及当废立时，抗议乃独伸。岩阁抽白刃，迎帝驰河津。发言如洪钟，肯负八尺身。风霜别草木，颠沛不违仁。
浪淘沙·秋夕
作者：朱廷钟
朝代：清

新月挂长空，弓样玲珑。金凤萧飒桂香浓。砧杵谁家敲断续，惊起离鸿。玉露湿芙蓉，啼损芳容。阑干倚遍画楼东。残梦不成鸳枕冷，恼煞秋蛩。
满庭芳·玉兰
作者：朱廷钟
朝代：清

刻玉玲珑，吹兰芬馥，搓酥滴粉丰姿。缟衣霜袂，赛过紫辛夷。自爱临风皎皎，笑溱洧、芍药纷遗。藐姑射，肌肤凝雪，烟雨画楼西。开齐，还也未，绵苞乍褪，鹤翅初披。称水晶帘映。云母屏依。绰约露含日滉，冰轮转、环佩参差。问琼英。返魂何处。清梦绕瑶池。
挽左宗棠联
作者：朱开懋
朝代：清
体裁：联

生而为英，殁而为灵，伟哉昭代元臣，星落闽疆惊薄海；盛公之恩，负公之望，知否当年旧属，身羁鄂渚哭秋风。
挽曾国荃联
作者：朱式云
朝代：清
体裁：联

一个臣休休有容，弟昆叔侄，共佐中兴，薄海庆澄清，遗疏尚称三抱疚；四十载循循善诱，羽蘥干戈，时聆至教，吞声悲死别，余生何自再酬恩。
挽曾国藩联
作者：朱式云
朝代：清
体裁：联

几辈共佐中兴，论公柱石勋名，屈指谁堪呼伯仲；只今非无后劲，愧我湘山义旧，伤心再不荷甄陶。
挽曾纪泽联
作者：朱式云
朝代：清
体裁：联

七万里威德诞敷，南服折冲，西夷输款，使命远归来，八署清风，继掌丝纶熙帝载；五二年尘寰遽委，东山出涕，北阙咨嗟，噩音传中外，同窗旧雨，伤心沪海奠神交。
挽张百熙联
作者：朱式瑞
朝代：清
体裁：联

兴学启文明，儒墨沟通归正轨；遗书陈宪政，君民好恶有同情。
格言联
作者：朱归愚
朝代：清
体裁：联

自长非所增，自短非所损；独立不惭影，独寝不惭衾。
再集秋水庵得农字
作者：朱彝叙
朝代：清
体裁：七言律诗

病起无心策短筇，故园鱼鸟笑人慵。特随嵇阮诸贤后，更喜羊求二仲从。远寺钟来尘虑息，中流棹出晚烟浓。相违浴佛明朝是，避舍将毋学老农。
一剪梅
作者：朱彝尊
朝代：清
体裁：词

子夜琴心调乍翻。放诞文君，多病文园。柔肠系处酒杯浓，骰子巡抛，射覆更番。红蜡连烧花烬繁，斜对双蛾，暗蹴双鸳。不应草草放他归，去便如期，来便空言。
一剪梅·盆梅联句
作者：朱彝尊
朝代：清
体裁：词

定武瓷烧几棱红，红斛香泥，浅植春丛。冲寒载入小车中，三尺苔枝，一剪霜风。尽坼棕毛裂纸筒，影渐横斜，态转玲珑。花边乡梦两人同，放鹤洲南，听雪亭东。
一剪梅·题汪季角舍人锦瑟词
作者：朱彝尊
朝代：清
体裁：词

锦瑟新词凤阁成。赢得才名，不减诗名。风流异代许谁并。是柳耆卿，是史邦卿。闲闷闲愁读罢生，吾亦多情，那得无情。问何人解按银筝。说与君听，先与吾听。
一半儿·九峰
作者：朱彝尊
朝代：清
体裁：曲

一峰低映一峰高，十里沙连十里桥。曾记小船迎晚潮，冷萧萧，一半儿芦花一半儿草。
一半儿·净慈
作者：朱彝尊
朝代：清
体裁：曲

冷云山寺画屏秋，断塔雷封残照留。孤汊酒村风幔收，载归舟，一半儿莲蓬一半儿藕。
一半儿·浙江
作者：朱彝尊
朝代：清
体裁：曲

鲤鱼风起凤山根，白鹭潮来鳖子门。黄雀雨晴鱼浦村，乱帆分，一半儿夭斜一半儿稳。
一半儿·淮浦
作者：朱彝尊
朝代：清
体裁：曲

行来沙际柳阴疏，望里村边酒幔孤。听得渡头人，语无远模糊，一半儿吴音一半儿楚。
一半儿·灵隐
作者：朱彝尊
朝代：清
体裁：曲

冷泉亭子面山崖，萧九娘家沽酒牌。垆畔碧桃花乱开，到重来，一半儿依然一半儿改。
一半儿·虎丘
作者：朱彝尊
朝代：清
体裁：曲

生公台上斗茶巾，短簿祠前罗酒樽。真娘墓傍凝舞尘，款游人，一半儿樱桃一半儿笋。
一半儿·西湖
作者：朱彝尊
朝代：清
体裁：曲

三潭新月浸鱼天，十里长堤飞柳绵。寻到水仙王庙边，里湖船，一半儿刚来一半儿转。
一半儿·西溪商调
作者：朱彝尊
朝代：清
体裁：曲

满林残雪碧山坳，人日春风金剪刀。孤棹野塘红板桥，玉梅梢，一半儿开迟一半儿早。
一半儿·金山
作者：朱彝尊
朝代：清
体裁：曲

城头残角戍楼开，天际征鸿丁字排。携手试登山上台，暮潮来，一半儿江声一半儿海。
一半儿·钓台
作者：朱彝尊
朝代：清
体裁：曲

渚蘋山木古祠秋，渔子罛师舣小舟。争道客星天上留，契相投，一半儿君臣一半儿友。
一半儿·锡山
作者：朱彝尊
朝代：清
体裁：曲

锡山泉近笋舆稀，竹火垆轻松叶肥。兰草岸回花舫齐，恣携归，一半儿香醪一半儿水。
一半儿·长山泷
作者：朱彝尊
朝代：清
体裁：曲

鸬鹚滩冷渚风清，谢豹花繁春雨晴。乌桕树翻秋叶鸣，挽船行，一半儿山腰一半儿岭。
一叶落·泪眼注
作者：朱彝尊
朝代：清

泪眼注，临当去，此时欲住已难住。下楼复上楼，楼头风吹雨。风吹雨，草草离人语。
一斗泉
作者：朱彝尊
朝代：清
体裁：古风

昔寻一斗泉，俯睨千花塔。壮岁不知疲，三日行两匝。重来筋力倦，十五换僧腊。已拚百骸困，犹幸半踵纳。崖倾旋曲蜗，石扁镂文蛤。雨旸迭晦明，龙虎互乖合。忽焉松门在，茅屋向斜搭。短绠汲澄泓，微风吹飒沓。精庐憺忘归，惜未携酒榼。向下招游朋，仰视笑不荅。
一斛珠·赠伎饼儿
作者：朱彝尊
朝代：清
体裁：词

肌香冰雪，生成命薄愁重叠。近人三五圆时月。弱似春绵，莹比玉盘洁。温柔休把红绫涅，翻来覆去转心热。多少垂涎恁时节。风韵他年，留待夜深说。
一枝春·梅
作者：朱彝尊
朝代：清
体裁：词

竹外横斜，一枝春、最近晓寒窗户。翠禽软语，唤起石阑题句。东风旧日，曾飞上、那人眉妩。几闲却、剪綵心情，见到小园深处。前村酒旗低舞。试闲携画榼，重修箫谱。梨云浅驻。未信梦魂无据。玉鳞残月，衬香雪、马蹄归路。乘馀兴、更上吴船，虎山桥去。
一枝春·舟次贻流求笔、筠管、芦管各一，同槎客赋之。
作者：朱彝尊
朝代：清
体裁：词

海外青羊也中书，偶被星槎携到。明窗脱帽，掐破麻姑纤爪。黄芦墨竹，惯斜镂、一枝花袅。持比似、诸葛宣城，样变枣心翻巧。遥怜水云孤岛。想银光砑纸，留题多少。小扇香奁，爱染夕阳芳草。层波万里，付吴下阿侬谁料。端可惜，老去章台，画眉懒了。
一枝花·送沈融谷宰来宾
作者：朱彝尊
朝代：清
体裁：词

露脚飘篱柱，翠湿牵牛花吐。一绳新雁底，几行树。天末邮签，数了还重数。行遍衡湘路，六桨冲烟，乌蛮山在何处？蜒户兼龙户，多向竹棚头住。琴堂吟不尽，荔支雨。昼便垂帘，待夜月修箫谱。瘴乡休道苦。须胜似、泉明折腰，彭泽晨暮。
七夕咏牛女二首·其一
作者：朱彝尊
朝代：清
体裁：七言绝句

浪传灵匹几千秋，天路微茫不易求。今夜白榆连理树，明朝银浦断肠流。
七夕咏牛女二首·其二
作者：朱彝尊
朝代：清
体裁：七言绝句

瓜果中筵笑语微，西楼凉月夜开扉。无因得泛浮槎去，亲向天孙乞巧归。
七夕立秋王方伯席上和毛
作者：朱彝尊
朝代：清
体裁：五言律诗

暑退林初暝，尊开露渐滋。客中怜夜集，天上果秋期。片叶辞风下，长河卷幔垂。莫教凉月尽，同和谢庄诗。
七夕词六首·其一
作者：朱彝尊
朝代：清
体裁：七言绝句

箕南斗北火西流，万里明河一夕收。难得纤纤两头月，夜凉犹挂曝衣楼。
七夕词六首·其三
作者：朱彝尊
朝代：清
体裁：七言绝句

中庭儿女上驼钩，夏果秋瓜列案头。若使天孙有馀巧，只应先乞自痴牛。
七夕词六首·其二
作者：朱彝尊
朝代：清
体裁：七言绝句

照面微亏半月轮，经年别绪暂相亲。奔龙控鹤缘何事，天路翻多褦襶人。
七夕词六首·其五
作者：朱彝尊
朝代：清
体裁：七言绝句

旧事虚传摩㬋罗，家家秋思问谁多。儿童免戴青荷叶，借我连筒卷白波。
七夕词六首·其六
作者：朱彝尊
朝代：清
体裁：七言绝句

马乳蒲萄哈蜜瓜，吴侬一倍斗繁华。街头不复簪楸叶，但买山塘菋莉花。
七夕词六首·其四
作者：朱彝尊
朝代：清
体裁：七言绝句

清浅河流次第看，桥成犹费立津盘。来朝试弹林梢鹊，验取修翎乾未乾。
七夕雨
作者：朱彝尊
朝代：清
体裁：五言律诗

七夕他乡雨，孤舟下相城。戍楼连树黑，渔火隔河明。且展轻衾卧，难沽浊酒倾。故园儿女在，相忆定含情。
七星岩水月宫
作者：朱彝尊
朝代：清
体裁：古风

晨策遵北渚，初暾丽阳崖。凄清曾飔发，郁述素云霾。横术越故蹊，交林冠高斋。苍烟秀松果，白石崇基阶。以兹清旷地，结念澄中怀。瑶琴虽无音，山水调长谐。何必答啸歌，鱼鸟即朋侪。怀新意犹眷，抚往迹诚乖。即事非浮欢，真乐亮难偕。
七月八日夜对月
作者：朱彝尊
朝代：清
体裁：五言律诗

素月弦初直，清宵漏转添。乍堪盈手赠，无复两头纤。影动明河鹊，凉生碧海蟾。玲珑看不定，试上水晶帘。
七月八日张孝廉招高上舍载酒过百花洲索予父子吟稿率赋
作者：朱彝尊
朝代：清
体裁：七言律诗

七夕已过犹蕴蒸，厨船远发太湖棱。携来瓜果嚼复嚼，尽此壶餐能不能。旧日诗篇忘甲子，老年书法误丁朋。烦君并向狂儿索，病剧知渠起未曾。
七月晦日赐藕恭纪二首·其一
作者：朱彝尊
朝代：清
体裁：七言律诗

宸游西苑念词曹，踏藕连船出鹭涛。白蒻金门教遍及，青泥玉井讶新淘。欲添素节秋迎闰，看漉花砖日渐高。赐果自来闻曲礼，不图异数小臣叨。
七月晦日赐藕恭纪二首·其二
作者：朱彝尊
朝代：清
体裁：七言律诗

分载箯舆路未赊，冰条玉笋净无瑕。蒸来须实獐牙稻，雪后宁论虎掌瓜。故事翻书前代少，归田对客异时誇。馀根试傍柯亭种，验取薰风红白花。
七里濑
作者：朱彝尊
朝代：清
体裁：古风

七里濑急鸣哀湍，严陵于此留钓坛。两崖怪石青攒攒，雨来欲上不得上，竹篙撑过鸬鹚滩。
七里濑经严子陵钓台作
作者：朱彝尊
朝代：清
体裁：五言律诗

七里严陵濑，平生眺览初。江山谁痛哭，天地此扶舆。竹暗翻朱鸟，滩清数白鱼。扁舟如可就，吾亦钓台居。
七马坊
作者：朱彝尊
朝代：清
体裁：五言律诗

积潦黄蒿外，连冈黑雾中。转愁人马滑，真觉道涂穷。陶穴遗深井，沙陀没故宫。离程渺天末，九月断征鸿。
万岁通天帖歌赠王舍人
作者：朱彝尊
朝代：清
体裁：古风

千金购墨妙，摹自万岁通天年。自从靖康乱，人间始睹真迹传。百年以来藏项氏，年时记得曾开视。虽无乌衣四七人，尚有金轮十三字。若非薛稷钟绍京，安能运腕如天成。银钩虿尾细豪发，悬针垂露纷纵横。表上中书敕开宴，九宾咸列武成殿。题扇书裙恍再逢，看朱成碧谁能辨。由来神物难久留，昨日之日忽我遒。留题已入他人室，想像空深异代愁。王郎生长山阴县，弱年通籍金闺彦。赠我盈盈尺素书，君家胜迹重相见。出门澒洞风尘多，愿置怀中字不磨。试将射的仙人鹤，笼作山阴道士鹅。
万年藤杖歌赠尤检讨
作者：朱彝尊
朝代：清
体裁：古风

我有天台万年藤，持赠吴下遂初翁。想当李明柏硕迹未到，此藤久已生山中。偶然拾自金庭宫，携归晓夜但拂拭，重之不异长生桐。翁昔史馆文最雄，南狐东马卓有前贤风。即如诗篇也压萧范陆，长城笑把偏师攻。欧阳黄九柳秦七，新词往往传歌童。翁今归来双耳聪，历头六十更二十，颜貌却如四十同。况有才子籍早通，兼珍之膳洁且丰。人生快意亦已足，岂必入海求方蓬。西堂日煖花满栊，杨梅渐紫樱桃红。翁来期我花下酌，清晨扶杖葑门东。茧纸戢戢抽诗筒，看翁游览兴未穷。水循练渎山穹窿，长松树厎芝草丛。四方上下与翁逐，杖兮杖兮藉汝功。
万柳堂同沈秀才对酒作
作者：朱彝尊
朝代：清
体裁：五言律诗

亭彻沙逾拥，桥攲路转回。自从疏傅去，懒逐葛疆来。稚柳春重徙，新荷暑未开。故人留旅话，仍劝竹根杯。
三十日上自南苑回赐所射兔
作者：朱彝尊
朝代：清
体裁：五言律诗

壹发歌文囿，三驱入汉郊。乍肥浅草窟，宜入早春庖。赐向灯前出，归从马后捎。食经翻未得，方法试燔炰。
三姝媚
作者：朱彝尊
朝代：清

湾头登小艓。惯风生衣香，水湔裙褶。待到重门，纵教携玉腕，尚羞红颊。月姊窥侬，也劝饮深杯稠叠。织女机边，一线秋河，夜凉人涉。早是含情迎接。怕峡雨他山，易沾桃叶。第一相思，是床东袜刬，暗尘潜蹑。旧事凄凉，化梦里双飞蝴蝶。剩有轻绡十幅，曾围秀靥。
三月十日诏下青宫再建喜而赋诗
作者：朱彝尊
朝代：清
体裁：五言律诗

震惊由地奋，巽命自天申。复睹重光日，毋烦四老人。堂悬银榜旧，笥出纻衣新。愧远青云路，难扬蹈舞尘。
三水道中
作者：朱彝尊
朝代：清
体裁：五言律诗

浦树高原尽，人家负郭稀。夕阳明断塔，风色上征衣。老马长途伏，饥鹰侧翅飞。寒江日西下，不送北船归。
三潭采莼联句
作者：朱彝尊
朝代：清
体裁：古风

明湖一镜平，际晓光汃汃。三月抽香莼，纤纤裹柔茁。吴侬恋乡味，少小能识察。拟荷钱未圆，比荇带尤滑。差逊雉尾长，颇类蚕丝轧。燕钗股夭斜，凫葵茎澡刷。入掌溜螆蛦，逆毛掩鸧鸹。当其采摘时，得一走七八。几番诫渔童，百过回橹窡。匪直手拮据，更在眼明黠。贮之老瓦盆，戢戢小鱼颉。亟须下盐豉，曾不费椒榝。即此足解酲，馋叉恣交戛。却笑张季鹰，苦待秋风刮。
三部乐·题曹侍郎寄愁集
作者：朱彝尊
朝代：清
体裁：词

绣虎惊才，看老去填词，惜香还又。银筝低按，绝胜当年秦柳。也终是、家令情多，把晓鸿夜鹤，绿窗题就。且听斑管，分付笛床歌袖。霜华最怜镜里，况文园病渴，洛阳人瘦。禁他梁尘乍起，风吹红豆。惹新愁、旧愁都有，拚一饮、须倾一斗。兴复不浅，坐塞月、南楼如昼。
上元南镇逢萧鍊师
作者：朱彝尊
朝代：清
体裁：五言排律

夏后藏书日，时巡到海陬。周王经野地，作镇表扬州。秩祀由来重，神功未易酬。河山维十道，封爵视诸侯。碧瓦云旗绕，香烟石鼎浮。笙箫陈里社，巫觋醉春秋。胜序群贤至，先生静者流。真形图五岳，遐想结三洲。绛县年须数，黄庭义可求。终期御风去，长袖挹浮丘。
上已后三日顾孝廉招同诸公泛舟西湖即事分韵得交字
作者：朱彝尊
朝代：清
体裁：五言律诗

独棹花阴入，重湖柳色交。断桥亭盖瓦，曲院水通坳。楚雀簧犹涩，江莲叶尚包。宸游留翠墨，车马隘春郊。
上巳万柳堂宴集同诸君和相国冯夫子韵二首·其一
作者：朱彝尊
朝代：清
体裁：七言律诗

不到閒园已隔年，绿杨高映女墙连。无妨并马横桥渡，更许深杯曲水传。径仄易侵蘋叶小，日晴况有杏花妍。舞雩幸忝从游列，澹沲春光过禁烟。
上巳万柳堂宴集同诸君和相国冯夫子韵二首·其二
作者：朱彝尊
朝代：清
体裁：七言律诗

小径升堂步屧偕，堤沙遥筑避尘霾。歌翻骤雨新荷好，地比崇山峻岭佳。露井有华滋药甲，春衣无桁挂松钗。永和会后斯游最，褉饮蓬池未许侪。
上巳集南城祝氏园联句
作者：朱彝尊
朝代：清
体裁：古风

六年人海中，禊饮恒不果。尚书忽相期，折简起疏惰。并辔城南隅，地僻少尘堁。入门爱团瓢，登阁见馺娑。山横雉堞上，水泄龙湫左。堤柳金乍含，阑药红未妥。虽乏三径幽，恣携十榼可。北酒杂蓟沧，南烹屏蒜蓏。日迟宜赌弈，场阔纵飞笴。吟或叉手吟，坐便铛脚坐。初筵已脱略，带缓头不裹。既醉席屡移，三影照碧沱。夕曛苦催人，马鸣车炙輠。莫愁风扬沙，定有雨泼火。
上行杯
作者：朱彝尊
朝代：清
体裁：词

朝雨渭城歌罢，柳烟深，杏花开乍。细草无边青满野。又早夕阳西下，南浦送君斟玉斝，驻马。珍重意，莫辞把。
上谷道中
作者：朱彝尊
朝代：清
体裁：五言绝句

急雪千山下，浑河万里流。摇鞭逢汉使，走马入云州。
下扶啸台陟阆风崖自蓬壶径泛舟入钟鼓洞
作者：朱彝尊
朝代：清
体裁：古风

高寒肆冥搜，幽异惬心赏。穷梯背樵苏，密径面筱簜。睇后路既回，瞻前渚弥枉。缅辞苏门啸，重作剡溪访。泉石匪自今，亭台已成曩。其镗异短闻，无射中奇响。伟兹造化功，流形信无妄。津逮兴故超，神渊道斯广。怀哉谢人寰，归与授吾党。
与朱二十九约过杨大三江村居
作者：朱彝尊
朝代：清
体裁：五言律诗

独树原头尽，三江闸口深。闻君理舟楫，许我共招寻。美酝千花露，生鱼一寸针。鼍峰如可望，试作水仙吟。
丘汉阳寿诗二首·其一
作者：朱彝尊
朝代：清
体裁：七言绝句

自从江汉棹归舟，云壑栖迟三十秋。占得钓矶临海屿，至今八十转风流。
丘汉阳寿诗二首·其二
作者：朱彝尊
朝代：清
体裁：七言绝句

图经七十二福地，其二乃在东楚间。先生林居钵池近，长年不改芙蓉颜。
东坡引
作者：朱彝尊
朝代：清
体裁：词

纤罗轻似葛，遥山横似抹。樽前祗见银河阔，何人花底活。云鬟愁亸，玉钗休拔。更纤手、檀槽拨。月斜听到歌声滑。六幺花十八。
东坡引·鸊鹈
作者：朱彝尊
朝代：清
体裁：词

洄沿潭里浴，波圆明镜蹴。浓花淡柳西湖曲，临流看不足。晴沙远映，浅水扑鹿，镇日夜鸣相续。采莲人去菰蒲绿，一双飞又宿。
东官书所见
作者：朱彝尊
朝代：清
体裁：五言律诗

浦树重重暗，郊扉户户关。长年摇橹至，少妇采珠还。金齿屐一尺，素馨花两鬟。摸鱼歌未阕，凉月出云间。
东官客舍屈五过谭罗浮之胜时因道阻不得游怅然有怀作诗三首·其一
作者：朱彝尊
朝代：清
体裁：五言律诗

枉作名山约，兹来不易逢。雨捎千径竹，苔冷万年松。锦鸟青丘下，霞书石室封。向来独往地，惆怅閟仙踪。
东官客舍屈五过谭罗浮之胜时因道阻不得游怅然有怀作诗三首·其三
作者：朱彝尊
朝代：清
体裁：五言律诗

勾漏来仙令，神灵得鲍姑。丹砂不死药，竹叶辟兵符。白日飞蝙蝠，红云泣鹧鸪。何能振衣去，敢复计穷途。
东官客舍屈五过谭罗浮之胜时因道阻不得游怅然有怀作诗三首·其二
作者：朱彝尊
朝代：清
体裁：五言律诗

传道朱明洞，堪留白石樵。鸾凰曾可御，蛇虎为谁骄。细草香金涧，寒云束铁桥。梅花清梦断，彼美罢相要。
东峪寺
作者：朱彝尊
朝代：清
体裁：古风

孤山指芯题，马力苦颠跋。荛夫云一舍，五十里始达。不知深山中，地志谁所括。亭午入东峪，仆饥主亦渴。寺门依白杨，风叶满头脱。墙西五墩古，阶下一水活。竹炉拾坠巢，茗碗收弃钵。萧然此时意，百累皆可割。修涂验短景，挥手谢禅闼。回听星星钟，流响在林末。
东湖曲八首·其一
作者：朱彝尊
朝代：清
体裁：七言绝句

弄珠楼外月轮明，九派寒潮一夜生。怪道渔榔争入市，白虾青鲫满东城。
东湖曲八首·其七
作者：朱彝尊
朝代：清
体裁：七言绝句

化城香刹袅幡竿，五髻如来石作坛。乍浦南风潮两信，新黄柚子满堆盘。
东湖曲八首·其三
作者：朱彝尊
朝代：清
体裁：七言绝句

吴娃荡桨湿轻纨，西浦菱歌听未残。路入板桥舟去远，游人尚拥赤阑干。
东湖曲八首·其二
作者：朱彝尊
朝代：清
体裁：七言绝句

十里湖光一叶舟，五层塔火浴中流。晓来寺寺霜钟急，惊起啼乌掠渡头。
东湖曲八首·其五
作者：朱彝尊
朝代：清
体裁：七言绝句

黄雀披绵出苇苕，花鸡剖腹露红椒。不烦芦沥晶盐糁，米汁船娘手自调。
东湖曲八首·其八
作者：朱彝尊
朝代：清
体裁：七言绝句

夹岸笆篱麂眼粗，近船花草锦茵铺。湖边渐少閒田地，堤上宜添卖酒垆。
东湖曲八首·其六
作者：朱彝尊
朝代：清
体裁：七言绝句

鲈乡蟹舍说丰年，粳稻当湖熟最先。一雨新晴才几日，家家门外送租船。
东湖曲八首·其四
作者：朱彝尊
朝代：清
体裁：七言绝句

博陆祠东画舫开，两头箫管劝交杯。城门缓锁铜鱼钥，坐待三更月出回。
东瓯王庙
作者：朱彝尊
朝代：清
体裁：五言排律

九牧维扬外，三江霸越馀。入关从汉约，遵海裂秦墟。豪俊宜如此，艰难气不除。策功�项藉，分壤接无诸。迹异尊黄屋，忠能奉简书。长沙堪伯仲，百濮定何如。万古开王会，孤城指帝车。灵旂存髣髴，过客尽欷歔。殿瓦年频坼，霜林日渐疏。躨跜山鬼立，苔藓石堂虚。侧想风云会，乘时草昧初。远涂今日暮，下拜独踌躇。
东禅寺林酒仙祠
作者：朱彝尊
朝代：清
体裁：五言律诗

独破珠林戒，惟贪米汁甘。醉乡仍此地，古佛与同龛。北涧遗铭在，中吴旧事谙。门前留绿树，过客每停骖。
东风第一枝·杏花
作者：朱彝尊
朝代：清
体裁：词

渡柳初眠，官梅已褪，又看春色如许。水村山郭残阳，立马乱红无数。仙人此住，也怜取、满林香雾。酒旗风、摇曳黄昏，开遍冷烟疏雨。休忘了、曲江归路。试说与、冶游伴侣。最愁零落芹泥，半教燕飞啄去。卖花声远，料深巷、明朝何处。倩个侬、晓日新妆，插向鬓云斜吐。
东风第一枝·白杨梅
作者：朱彝尊
朝代：清
体裁：词

鳦鸟歌残，莼丝撷罢、冰厨夏果须荐。卑枝压地无尘，繁阴满园如伞。凉柯新剪，早水市、筠笼传遍。问隔江、谁送轻帆，鹤顶半山翻贱。便流齿、瓠犀讵软。便入手、葱根不染。任教肌粟长生，愁他翠盘频转。玉容销暑，最忆是、湘湖南畔。怕餐来、晚饭都忘，莫被舵楼人见。
东风齐着力·延平道中
作者：朱彝尊
朝代：清
体裁：词

百雉城开，双龙津合，铁锁浮梁。千家断续，三面水云乡。系缆沙边且住，纤絺软、五月犹凉。休催去，泠风阁上，置酒何妨。巨石拥中央。舟一叶、过时险甚瞿塘。竹鸡啼罢，飞雨暗丛篁。处处水轮山碓，炊烟动、菰米偏香。滩声急，断矶青树，又挂残阳。
东飞伯劳歌
作者：朱彝尊
朝代：清
体裁：古风

伯劳飞来燕飞去，参辰天上重相遇。谁家女儿十五馀，织成湘绮三条裾。回身微步乍生尘，巧笑明眸善避人。郁金为堂桂为柱，中庭新种相思树。阳春已暮花渐稀，可怜高下从风飞。
两同心·认丹鞋响
作者：朱彝尊
朝代：清

认丹鞋响，下画楼迟。犀梳掠倩人犹未，螺黛浅，俟我乎而。看不足，一日千回，眼转迷离。比肩纵得相随，梦雨难期。密意写折枝朵朵，柔魂递续命丝丝。洛神赋，小字中央，只有侬知。
严侍郎招同吴明府龚观察陈处士高上舍集吴氏园亭时公子在坐
作者：朱彝尊
朝代：清
体裁：七言律诗

八驺晓出郭门东，避暑閒园河朔同。山简宾寮携沼上，谢家裙屐满亭中。微凉高柳虚檐日，过雨新苗隔岸风。四坐传杯那不醉，主人先已百分空。
中峰寻上人不遇
作者：朱彝尊
朝代：清
体裁：五言律诗

中峰藤萝上，亭午传斋钟。无复惮长路，因之策短筇。山明石齿齿，树暗云容容。不见支公鹤，相随尘外踪。
中秋待月和刘
作者：朱彝尊
朝代：清
体裁：五言律诗

高馆清秋会，愁阴怅望中。当歌延夕漏，卷幔飒天风。玉叶翻云细，金波落酒红。殊方寒思早，甘作鹿皮翁。
中院
作者：朱彝尊
朝代：清
体裁：古风

天开寺中院，旧在沙河南。应公昔来栖，曾立水硙三。河流今已徙，乱石堆枯潭。孤碣当麦垄，颓基迷萝龛。同游各下马，考古性所耽。划苔读遗文，其体国俗参。纪年称虎儿，草昧典未谙。采之入旧闻，亦足资客谈。攒笔抄乍终，日隐西峰岚。添我蒙茸裘，寒色齐回骖。
临平道中是日立春
作者：朱彝尊
朝代：清
体裁：七言律诗

老矣孤踪尚栖泊，小除日近始来还。且沽市中缸面酒，卧看雪后矾头山。溪雨移时泥滑滑，舟人上岸腰环环。安平泉源一丛树，早有春鸟鸣其间。
临江仙
作者：朱彝尊
朝代：清
体裁：词

北里佳人瞥见，西邻宋玉墙头。多时不出踏青游。草深挑菜路，花密采莲舟。拚取明珠几斛，樽前买断箜篌。阿娇见了也还羞。黄金如结屋，须结十重楼。
临江仙
作者：朱彝尊
朝代：清
体裁：词

昨日苦留今日住，来朝再住无因。画楼欲下几逡巡。残灯三两燄，别泪一双人。料得离居多少恨，归期数遍冬春。长愁不独茧眉颦。口中生石阕，腹内转车轮。
临江仙
作者：朱彝尊
朝代：清

茶甲齐开更敛，柳系欲起还沈。一春閒望费沈吟。酒旗风著力，花事雨惊心。巷窄猧儿不吠，楼高燕子难寻。熏炉小篆叠重衾。绿阴犹未满，庭院已深深。
临江仙
作者：朱彝尊
朝代：清
体裁：词

茶甲齐开更敛，柳系欲起还沉。一春閒望费沈吟。酒旗风著力，花事雨惊心。巷窄猧儿不吠，楼高燕子难寻。熏炉小篆叠重衾。绿阴犹未满，庭院已深深。
临江仙·人日访汪苕文户部，往尧峰山庄不值
作者：朱彝尊
朝代：清
体裁：词

苦忆苕华书屋，别来几度相招。冲泥江郭不辞遥。尧峰春最好，人日酒先挑。想见青鞋踏处，梅花开遍烟条。东风溪上雪初消。落帆光福市，吹笛虎山桥。
临江仙·和成容若见寄秋夜词
作者：朱彝尊
朝代：清
体裁：词

倦柳愁荷陂十里，一丝雁络晴空。酸鸡渐逼小亭中。鱼云难掩月，豆叶易吟风。才子年来相忆数，经秋离思安穷。新词题就蜀笺红。雪儿催未付，先寄玉河东。
临江仙·客东瓯怀归
作者：朱彝尊
朝代：清
体裁：词

何处春风吹晓幕，蛮江豆䓻连生。故乡七十五长亭。欲寻芳草去，不遣柳条青。自是不归归便得，津头日日人行。可怜寒食与清明。落花相与恨，江树远含情。
临江仙·寄酬李十九
作者：朱彝尊
朝代：清
体裁：词

问讯谪仙今好在，年来酒债都消。园花闲付僰童浇。诗题过水寺，种秫隔溪桥。白发自怜归未得，生涯老渐萧条。天书虚负故人招。秋风茅屋破，梧叶几回飘。
临江仙·寄题澹公丹霞精舍
作者：朱彝尊
朝代：清
体裁：词

兰若去天三百尺，生涯一片青山。朝看飞鸟暮飞还。爱兹山水趣，还肯到人间。风景苍苍多少恨，猿声南接荆蛮。树深藤老竹回环。何时一茅屋，吾党共追攀。
临江仙·寒柳
作者：朱彝尊
朝代：清
体裁：词

绾得旧时离恨否，风前一样丝丝。送人折尽夕阳时。昏鸦馀几点，莫认早莺儿。憔悴倡条浑不是，菱花记取双眉。秋声谁与寄相思。章台疏影在，只剩两三枝。
临江仙·寒水篱根二尺
作者：朱彝尊
朝代：清

寒水篱根二尺，莫愁艇子能容。纤纤细步到房栊。青蛾匀黛浅，粉指掠云松。忆食忆眠忆坐，好春长定相逢。侍儿一一小名重。卷衣孙秀秀，灭烛许冬冬。
临江仙·峡中望飞来寺
作者：朱彝尊
朝代：清
体裁：词

两岸青山相对出，至深至浅清溪。寒猿晴鸟一时啼。泉声咽危石，草色引长堤。乘兴轻舟无近远，人随流水东西。夜深台殿月高低。桥回忽不见，山木万株齐。
临江仙·怀归寄周青士缪天自
作者：朱彝尊
朝代：清
体裁：词

流落天涯谁见问，一生判却归休。渔竿消日酒消愁。黍苗侵野径，竹树绕春流。想得故园今夜月，还应先照西楼。挐烟閒弄个渔舟。名山思遍往，作意共君游。
临江仙·昨日苦留今日住
作者：朱彝尊
朝代：清

昨日苦留今日住，来朝再住无因。画楼欲下几逡巡。残灯三两焰，别泪一双人。料得离居多少恨，归期数遍冬春。长愁不独茧眉颦。口中生石阕，腹内转车轮。
临江仙·汾阳客感
作者：朱彝尊
朝代：清
体裁：词

无限塞鸿飞不度，太行山碍并州。白云一片去悠悠。饥乌啼旧垒，古木带高秋。永夜角声悲自语，思乡望月登楼。离肠百结解无由。诗题青玉案，泪满黑貂裘。
临江仙·白鹭飞边舟一个
作者：朱彝尊
朝代：清

白鹭飞边舟一个，萦回几曲方洲。晚凉重过曝衣楼。笼灯迎竹外，摇橹到沙头。烟火空存桃叶渡，依然兰月如钩。十年霜鬓不禁秋。可怜新蝶梦，犹恋旧蚊帱。
临江仙·胡天岫移居审山寄之
作者：朱彝尊
朝代：清
体裁：词

新买双溪定何似，条桑种杏何人。园收芋栗未全贫。水回青嶂合，山逼画屏新。诗酒尚堪驱使在，经过北里南邻。性情懒慢好相亲。远寻留药价，小睡凭藤轮。
临江仙·金指环
作者：朱彝尊
朝代：清
体裁：词

削就葱根待束，挂将榴火齐炎。殷勤搓粉为君拈。爱他金小小，曾近玉纤纤。数遍檀郎十指，带来第五犹嫌。凭教丽句续香奁。解时愁不断，约了闷翻添。
临江仙慢·咏茄。同禹平作
作者：朱彝尊
朝代：清
体裁：词

陇上紫瓜好，黛痕浓抹，露实低悬。趁朝日、畦丁密洒冰泉。桑边。看长蒂剪，累累绽、叶底光圆。筠篮满，饷白牛萧寺，赤马吴船。筵前。生疏蜀客，犀箸催下茫然。笑千庞万粟，许配芳鲜。婵娟。爱轻染香衫色、比似花妍。闲无事，写家蔬添个，小蝶新蝉。
临江仙慢·枯荷
作者：朱彝尊
朝代：清
体裁：词

三十六陂远，半竿日淡，一面风欹。画桡静、采菱人也都归。幽期。记红袖满，碧筒劝、旧侣全稀。空留得，伴愁人永夜，听雨柴扉。江妃。亭亭翠盖，水佩零落无遗。剩寒芦折苇，相映苔矶。凄其。看晨飔里，鸳鸯冻、住了还飞。渔翁笑，且香包冷饭，针补秋衣。
临淮口号
作者：朱彝尊
朝代：清
体裁：五言绝句

鲜鲫临淮美，传闻尺半强。祇供津吏索，不放老夫尝。
临清州大宁寺
作者：朱彝尊
朝代：清
体裁：七言律诗

西北浮云过雨晴，香台落日散高城。远烟归鸟忽双下，法鼓空林时一鸣。江海几人悬梦寐，诗书无地问柴荆。劳生扰扰成何事，目极关山万里情。
丹阳道中
作者：朱彝尊
朝代：清
体裁：五言律诗

丹阳三里城，两桨一舟行。鸡犬家家静，菰蒲岸岸生。过桥斜照敛，出郭小车鸣。不比瓜洲渡，波潮信宿惊。
为姜题画
作者：朱彝尊
朝代：清
体裁：七言绝句

潞水秋风上短槎，日湖南望水云赊。空教天子知名字，不赋长杨赋白华。
为宋巡抚题李营丘古柏图
作者：朱彝尊
朝代：清
体裁：古风

毗陵董哑子，不画山画水。淮阴龚高士，不画人画鬼。乃知负绝艺，落笔恒自矜。独立万古意，耻与时争能。试观营邱画中柏，宛似青牛道士井边植。一株足敌一百株，数尺看成数千尺。树根有泉亦有石，树旁有草亦有棘。当时画柏不画松，桧叶枞身更奇特。商邱副相宝之久，是日从容出娱客，满堂观者齐动色。浓香亟就棐几薰，韦偃毕宏妒不得。此树不知寿几千，或与黄帝兄同年。吟窝东北池西偏，玉丫叉挂逾清妍，彷佛素壁生苍烟。公乃体物赋长篇，格高调逸信可传。我见近来文官惟公不要钱，寄兴自有珊瑚铁网珍珠船。往年文康公，晚为孝陵辅，君臣相悦迈曩古。和调文武致太平，赐予图书出内府。郭熙范宽真迹存，犹载香厨旧时谱。公今鉴赏多愈精，暗中以手摸绢可别宋元明。得閒论诗兼论画，过庭才子迭品评。三吴开府近一纪，尽收江表诗人作弟子。只如二客亦是诗中豪，惜我和歌今老矣。
为徐徵士题画
作者：朱彝尊
朝代：清
体裁：五言绝句

买断西濛港，湖田二顷馀。应同尹都尉，暇便著农书。
为殷秀才题梅孝廉春雨幽居图
作者：朱彝尊
朝代：清
体裁：五言绝句

飞梁苔滑滑，平楚风修修。如何仙源水，不有桃花流。
为毕题扇
作者：朱彝尊
朝代：清
体裁：七言律诗

今年十月尚暄和，雨后流泉响玉河。竹扇未应收画箧，絮衣犹可著香罗。篱根细菊冬逾媚，砌下吟虫夜转多。那得沧洲载新酒，亭前捉卧瓮人过。
为王祭酒题画册二首·其一
作者：朱彝尊
朝代：清
体裁：七言绝句

浒山泺口水模糊，稚柳夭桃何处无。他日雪堂留客径，不难疏凿拟西湖。
为王祭酒题画册二首·其二
作者：朱彝尊
朝代：清
体裁：七言绝句

寒江窠石早梅舒，此地仙居也不如。但恐瀑泉侵案湿，小窗催徙读残书。
为钱给事晋锡题王给事原祁富春大岭图
作者：朱彝尊
朝代：清

记得山城水阁添，画眉声里昼垂帘。还凭同省王郎笔，暖翠浮岚五尺缣。富春江上雨溟濛，两岸花开踯躅红。仿佛旧游如画里，一帆曾转钓坛东。
为钱给事晋锡题王给事原祁富春大岭图·其二
作者：朱彝尊
朝代：清

富春江上雨溟濛，两岸花开踯躅红。仿佛旧游如画里，一帆曾转钓坛东。
为钱给事题王给事富春大岭图二首·其一
作者：朱彝尊
朝代：清
体裁：七言绝句

记得山城水阁添，画眉声里昼垂帘。还凭同省王郎笔，暖翠浮岚五尺缣。
为钱给事题王给事富春大岭图二首·其二
作者：朱彝尊
朝代：清
体裁：七言绝句

富春江上雨溟濛，两岸花开踯躅红。髣髴旧游如画里，一帆曾转钓坛东。
为高上舍题其尊人太常山水轴
作者：朱彝尊
朝代：清
体裁：七言绝句

太常三绝画书诗，尺幅溪山付虎儿。断楮零绡何处觅，秋窗惆怅卷还时。
为魏上舍题水村图二首·其一
作者：朱彝尊
朝代：清
体裁：七言绝句

鸥波亭子赵王孙，曾为钱郎画水村。过眼云烟难再睹，披图髣髴笔踪存。
为魏上舍题水村图二首·其二
作者：朱彝尊
朝代：清
体裁：七言绝句

斜插鱼标飏酒旗，柳阴小犬吠笆篱。归田最是分湖好，我亦相期作钓师。
为魏上舍题水村第二图二首·其一
作者：朱彝尊
朝代：清
体裁：七言绝句

江乡最好是分湖，紫蟹红虾雪色鲈。眯眼尘沙归未得，倩人重写水村图。
为魏上舍题水村第二图二首·其二
作者：朱彝尊
朝代：清
体裁：七言绝句

录蘋不碍板桥桩，红叶空堆老树腔。异日相过任风雨，抽帆直到读书窗。
乌栖曲
作者：朱彝尊
朝代：清
体裁：古风

天河漫漫月流光，锦筵红袖灯煇煌。城头乌栖夜击鼓，吴王更衣西子舞。
乌江谒西楚霸王庙
作者：朱彝尊
朝代：清
体裁：七言律诗

山前松柏愤王宫，遗恨当年尚不穷。忽见诸军尽垓下，愁听父老说江东。美人罢舞馀春草，骏马悲鸣自朔风。万岁来游还此地，千秋霸业有谁同。
乌石村
作者：朱彝尊
朝代：清
体裁：七言绝句

乌石村深一水湾，家家吠蛤闭柴关。此时惜少洋州笔，恣写风篁十里山。
乍浦
作者：朱彝尊
朝代：清
体裁：古风

乍浦逼瀛壖，孤城小于瓮。居民八九家，仅足逭饥冻。迩来弛海禁，伐木运堂栋。排空驾橧巢，近水压茭葑。陶旊器本窳，橘柚包匪贡。偶然资贸迁，是岂足民用。因而估舶多，僻地乃喧閧。增灶遂成郛，葺墙巧羃空。囝随郎罢载，行歌杂啰唝。我行汤山椒，比丘治蔬供。为言弘正间，绀塔翔铁凤。苦海迷津人，远望得无恐。愿乞长者文，胜迹复营综。我口默不言，我心有馀痛。昔者嘉靖中，狡倭肆狂纵。实瞻宝相轮，一针乱帆送。几曾弓仗放，但操兵刃弄。离乱凡几年，室家始同梦。坐起谢上人，吾文未足重。于时棹舟还，特为令长讽。此事不果行，吾机偶先洞。
乔侍读一峰草堂看花歌同陆周姜钱孙查汤陈赋
作者：朱彝尊
朝代：清
体裁：古风

疾风经旬不出户，独客懒过三眠蚕。今朝风定尘壒减，女墙翠涌西山岚。修门池馆缀金碧，锁栅未许停羸骖。主人新拓百弓地，中园卉木吾旧谙。夭桃浓杏虽已落，海棠乍坼丁香含。初疑径辟过者少，早有胜侣齐幽探。新松四尺挂席帽，炙具一束携荆篮。丝头毯展午阴直，婪尾杯泛冬醪甘。今年春较去年晚，花信十犹馀二三。长红小白枝尚亚，雄蜂雌蝶飞相参。酒阑回忆壮年事，于此晨夕朋盍簪。烧瓷瓮头卧毕卓，蜡板曲子歌何戡。满墀明月露濯濯，绕屋垂柳丝毵毵。十馀年来五易主，鱼床潦尽成枯潭。茅亭崩剥泥暗裂，有若燕子留空龛。仙源重过岂易得，惜花老去心逾贪。韶光三月忽已尽，牡丹将吐房山南。绿囊红襆水精域，鹿女微笑狸奴酣。相期双屐著谢客，更借一鹤骑卢耽。诸君偕游恐不遂，试与二老评花担。
乔孝廉居父丧每泣则庭乌尽下禹鸿胪为画饷乌图率题三首·其一
作者：朱彝尊
朝代：清
体裁：古风

乌乌哑哑东西树，子得食兮哺其父。于思于思泪如注，惜乌尚有反哺时，块独㷀㷀守丘墓。
乔孝廉居父丧每泣则庭乌尽下禹鸿胪为画饷乌图率题三首·其三
作者：朱彝尊
朝代：清
体裁：古风

乌乌哑哑尾毕逋，谁其传写禹鸿胪。张徐王赵世所无，天哀孝子降黄玉，留此作配雌雄图。
乔孝廉居父丧每泣则庭乌尽下禹鸿胪为画饷乌图率题三首·其二
作者：朱彝尊
朝代：清
体裁：古风

乌乌哑哑树东西，回翔下上不得栖。饥来肯啄庭中泥，日食孝子一溢米，垩庐共尔长悲啼。
九日
作者：朱彝尊
朝代：清
体裁：五言律诗

九日乌程县，天寒菊自花。远山初过雁，浅渚旧平沙。叹逝黄垆隔，登高白帢斜。重怜故乡侣，载酒问谁家。
九日万柳堂同谭十一表兄作三首·其一
作者：朱彝尊
朝代：清
体裁：七言绝句

百尺金台近可攀，城西积翠冷孱颜。自缘筋力新来倦，九日聊寻一篑山。
九日万柳堂同谭十一表兄作三首·其三
作者：朱彝尊
朝代：清
体裁：七言绝句

改席疏林脱帽多，半酣犹望曲车过。休嘲酒户年来减，劝客还能卷白波。
九日万柳堂同谭十一表兄作三首·其二
作者：朱彝尊
朝代：清
体裁：七言绝句

鵁鶄扑鹿起晴沙，路转平冈日已斜。较是今年篱菊晚，秋深犹腻水荭花。
九日同张缪集钱宅分赋
作者：朱彝尊
朝代：清
体裁：五言律诗

鲁酒饮未醉，商歌调复劳。百年齐下泪，九日罢登高。短发参军帽，重寒范叔袍。旧来飞动意，空羡五陵豪。
九日宋中丞招集沧浪亭观韩五牛图复成二十四韵
作者：朱彝尊
朝代：清
体裁：古风

中丞埽亭馆，邀我百花洲。遂度宛转桥，罢绕屈曲流。缘溪寻石磴，九日升崇丘。层层楼堞敞，面面禾黍稠。编篱钉圆菊，密坐轩窗幽。同调二三子，清言答绸缪。乐饮贵适意，岂必量觥筹。邦人许看客，风帽盈墙头。移时官马至，画卷载其尤。示客五牛图，真气豁我眸。晋公谙燮理，体物固能优。郭椒丁栎辈，饮降各自由。宣和购遗迹，已诧不可求。何期白石烂，此图翻得留。鸥波赵王孙，重之若琳球。再三跋卷尾，小字工银钩。画已经千春，尚足藏千秋。吾闻五羖言，养民如养牛。善牧卧其背，稳驾百斛舟。驱使但排促，安用施鞅輶。昧者费三箠，剔嬲恒不休。吾公务廉静，化理臻六州。里仁知斯宅，不处古所羞。逝将歌硕鼠，乐郊可遨游。
九日篱菊未放桂有馀花里中诸子过出金华酒小饮分韵得小字
作者：朱彝尊
朝代：清
体裁：古风

丛桂落馀花，双瓶出清醥。我客不速来，毋论户大小。冷笑登高人，牵拂风林杪。
九日集刺梅园松下送谭七舍人之官延安四十韵
作者：朱彝尊
朝代：清
体裁：五言排律

秋气薄林木，萧条鸿雁天。他乡仍令节，高会敞离筵。客尽东南美，情因去住悬。黄花分汉苑，绿酒自吴船。系马斜阳里，班荆古树前。枝撑寒雪厚，干走老龙缠。空翠垂垂落，层阴的的圆。旅怀长恋此，幽兴岂徒然。岁月风尘换，川涂梦寐牵。相逢曾几日，回首忆当年。慷慨荆轲筑，飞扬祖逖鞭。一官乘绝障，双阙动行旃。入雒名元重，临关汝最贤。蒲桃随马至，鹦鹉得人怜。地险榆为塞，原荒卤作田。由来秦上郡，远接汉居延。百战山河旧，单车骑吹阗。自应思魏尚，那复羡张骞。美政知无敌，雄文孰与传。龙山争缱绻，凤阁尚留连。胜事归图画，长歌当管弦。江淹魂已黯，顾恺技谁先。银烛烧林黑，金盘浥露鲜。霜螯充海族，香橘摘江烟。曲米封鳞细，萸房压鬓偏。几忘身是客，恰笑口流涎。俊味还稠叠，深杯莫弃捐。剧谈逾衮衮，屡舞各仙仙。聚散时难定，交亲志肯迁。弹冠新得路，簪笔旧随肩。作吏今行矣，专城敢任焉。疮痍何术起，井邑几家全。不问金如粟，宁论酒是泉。徵书黄霸续，拥传马卿旋。但遣心期在，无愁后会愆。河流千尺练，月挂九秋弦。坐久频催漏，衣轻更著绵。祇缘诗录别，遂使夜忘眠。长短青门柳，峥嵘华岳莲。来朝一挥手，惆怅隔幽燕。
九日雨阻天宁寺联句
作者：朱彝尊
朝代：清
体裁：六言诗

仁王塔祗树林，客九日期登临。风萧萧雨淫淫，泥滑滑愁人心。马毛缩鱼潦深，行踯躅坐沉吟。日月逝衰迟侵，去者昔来者今。别苦易思难任，尊有酒且酌斟。脱我帽披我襟，折黄花试共簪。
九月八日天宁寺观塔灯联句
作者：朱彝尊
朝代：清
体裁：古风

秋风鸣枯槐，斜日薄西崦。并马入寺门，客衣罥稀蔹。于焉展嘉觌，一笑辍铅椠。巡廊礼绀塔，卓立大且俨。陈丹和暗粉，古色剩渲染。迹仍开皇旧，函并舍利埯。一十三重檐，檐檐风铎飐。蟠楹蛟躨跜，负础鬼瘠贬。飞梯截阶级，白石夺琬琰。镕金范为灯，设砌架成厂。累累仄蜂房，历历覆蟹厣。怖鸽栖未安，一夫突走险。绠缶牵膏油，豆火发星燄。初如萤尾炫，忽若兽目睒。或如炉杴炭，或如灶炊栝。须臾环扶阑，散作四百点。虚堂鉴纤毫，老树失掩冉。氛烟看直上，楼阁时一闪。置身圆镜中，交光不可掩。鼓钟声远闻，来者纷禳�。提携及童婴，罗拜杂寺阉。营营各有挟，邀福毋乃谄。礼义苟不愆，寸心又何慊。玩物随所遭，谁能束崖检。宵分梵放歇，漏转人散渐。茗碗坐屡迁，松关启还扂。衰年疲倚徙，禅榻拥衾簟。弦月随侧轮，湿云俄淰淰。骤惊山雨来，昏梦豁呓魇。晨兴瞩林端，馀爝尚未敛。
九月八日沧浪亭怀古二十四韵
作者：朱彝尊
朝代：清
体裁：古风

沧浪有遗亭，胜迹今始到。疏篱六枳楗，小径一僧导。古墙耸寺楼，暗水接官漕。怪石长差肩，平林或妨帽。因而诣北埼，历历见房奥。石枰虽无存，草庵犹可造。中丞我老友，山水敦夙好。于焉剪榛艿，复此浚潭隩。暇日携宾僚，曾不拥牌纛。春留露辋驻，暑便接䍦倒。畬田课耕稼，浦禽恣啄抱。游观民胥悦，岂弟神所劳。湖州谪司马，赋才本雄骜。诗逼梅欧阳，文亦师训诰。贤相所馆甥，孔壬生嫉媢。举事偶不慎，众口逞狂噪。故纸钱区区，乃诬名士盗。兹事近千年，识者尚愤懊。哲人贵自胜，林泉遂遐蹈。南阳招不去，止用尺书报。杂花修竹间，风月任嘲傲。斯人洵可怀，旷世我心悼。朅来谒祠屋，思以渚蘋芼。落景溪桥还，商飙远吹涝。
九月十四日夜月
作者：朱彝尊
朝代：清
体裁：五言律诗

坐惜如圭月，怀人历九秋。关山仍远道，西北有高楼。苦忆前溪别，应添少妇愁。清辉怜玉臂，独自下帘钩。
九言题田员外秋汎图
作者：朱彝尊
朝代：清
体裁：古风

田郎与我相识今十年，新诗日下万舌争流传。黄尘扑面三伏火云热，每诵子作令我心爽然。开轩示我秋汎图五丈，鸭头画出宛似吴中船。大通桥北官舍最湫隘，箕筥斗斛囊橐群喧阗。他人对此束缚不得去，田郎掉头一笑浮轻涟。疏花蒙笼两岸渡头发，蹇驴蹩躠百丈风中牵。五里十里长亭短亭出，千丝万丝杨枝柳枝眠。当其快意何啻天上坐，酒杯入手兴至吟尤颠。庆丰闸口自有此渠水，未知经过谁子曾洄沿。仓曹题柱名姓不可数，似子飞扬跌宕真无前。长安酒人一时赋长句，我亦对客点笔银光笺。篷窗寂寞不妨添画我，从子日日高咏秋水篇。
二十日召入南书房供奉
作者：朱彝尊
朝代：清
体裁：五言律诗

本作渔樵侣，翻联侍从臣。迂疏人事减，出入主恩频。短袂红尘少，晴窗绿字匀。愿为温室树，相映上林春。
二月二十日
作者：朱彝尊
朝代：清
体裁：七言绝句

湾头新柳碧遥遥，犹记停舟旧板桥。一自花时葬西子，年年风雨是今朝。
二月初二日赐居禁垣
作者：朱彝尊
朝代：清
体裁：五言律诗

讲直华光殿，居移履道坊。经营倚将作，宛转绕宫墙。对酒非无月，摊书亦有床。承恩还自哂，报国祗文章。
二月朔查山探梅集六浮阁分韵得覃字
作者：朱彝尊
朝代：清

查山一卷石，太湖汇西南。梅花几百万，乱插如蓍簪。我来微雨后，尽坼霜苞含。横披谷锦绣，倒映天蔚蓝。高临铜官井，下者菖蒲潭。麂眼编疏篱，鹿胎糁空㟏。卑枝或压帽，瘦蒂恒飘巾彡。粉蝶羽翻飞，白龙须䰐鬖。曩时李先辈，丘壑性所耽。过之不能去，思结小圆庵。点笔写为图，买山付虚谈。清河有一老，于此开径三。诗垒黄篾楼，生圹金粟龛。偶占绝胜地，户户围重岚。渔洋峙厥左，层波激㴥㴂。其右浮者六，一一同眠蚕。所憾溆浦隔，未得穷幽探。徒羡渔子艇，扬帆捉蠃蚶。张郎敬爱客，托契来侨郯。园蔬进香饭，家酿发新坩。蟛鲕列琐细，橙橘分酸甘。主宾迭相劝，力饮忘身酣。是夕阴复晴，净洗雪昙昙。花光暝逾蒸，四坐闻馣？。牵吟共阄韵，语笑吴越参。酬和继沈范，少长齐罗聃。礼从野人野，嗜比贪夫贪。昴参横醉后，各各犹研覃。回忆平生游，斯集乐且湛。拟留信宿居，懒上白竹篮。
二月朔查山探梅集六浮阁分韵得覃字
作者：朱彝尊
朝代：清

查山一卷石，太湖汇西南。梅花几百万，乱插如蓍簪。我来微雨后，尽坼霜苞含。横披谷锦绣，倒映天蔚蓝。高临铜官井，下者菖蒲潭。麂眼编疏篱，鹿胎糁空㟏。卑枝或压帽，瘦蒂恒飘巾彡。粉蝶羽翻飞，白龙须䰐鬖。曩时李先辈，丘壑性所耽。过之不能去，思结小圆庵。点笔写为图，买山付虚谈。清河有一老，于此开径三。诗垒黄篾楼，生圹金粟龛。偶占绝胜地，户户围重岚。渔洋峙厥左，层波激㴥㴂。其右浮者六，一一同眠蚕。所憾溆浦隔，未得穷幽探。徒羡渔子艇，扬帆捉蠃蚶。张郎敬爱客，托契来侨郯。园蔬进香饭，家酿发新坩。蟛鲕列琐细，橙橘分酸甘。主宾迭相劝，力饮忘身酣。是夕阴复晴，净洗雪昙昙。花光暝逾蒸，四坐闻馣𩡝。牵吟共阄韵，语笑吴越参。酬和继沈范，少长齐罗聃。礼从野人野，嗜比贪夫贪。昴参横醉后，各各犹研覃。回忆平生游，斯集乐且湛。拟留信宿居，懒上白竹篮。
二月朔查山探梅集六浮阁分韵得覃字
作者：朱彝尊
朝代：清
体裁：古风

查山一卷石，太湖汇西南。梅花几百万，乱插如蓍簪。我来微雨后，尽坼霜苞含。横披谷锦绣，倒映天蔚蓝。高临铜官井，下者菖蒲潭。麂眼编疏篱，鹿胎糁空㟏。卑枝或压帽，瘦蒂恒飘�。粉蝶羽翻飞，白龙须䰐鬖。曩时李先辈，丘壑性所耽。过之不能去，思结小圆庵。点笔写为图，买山付虚谈。清河有一老，于此开径三。诗垒黄篾楼，生圹金粟龛。偶占绝胜地，户户围重岚。渔洋峙厥左，层波激㴥㴂。其右浮者六，一一同眠蚕。所憾溆浦隔，未得穷幽探。徒羡渔子艇，扬帆捉蠃蚶。张郎敬爱客，托契来侨郯。园蔬进香饭，家酿发新坩。蟛鲕列琐细，橙橘分酸甘。主宾迭相劝，力饮忘身酣。是夕阴复晴，净洗雪昙昙。花光暝逾蒸，四坐闻馣�。牵吟共阄韵，语笑吴越参。酬和继沈范，少长齐罗聃。礼从野人野，嗜比贪夫贪。昴参横醉后，各各犹研覃。回忆平生游，斯集乐且湛。拟留信宿居，懒上白竹篮。
二月自古藤书屋移寓槐市斜街赋诗四首·其一
作者：朱彝尊
朝代：清
体裁：七言绝句

觳觫车轻簸两轮，残书秃管杂劳薪。移居绝似村夫子，写入图中尽笑人。
二月自古藤书屋移寓槐市斜街赋诗四首·其三
作者：朱彝尊
朝代：清
体裁：七言绝句

阿镠秋去又春残，远信封题万里难。不道衰翁无倚著，藤花又让别人看。
二月自古藤书屋移寓槐市斜街赋诗四首·其二
作者：朱彝尊
朝代：清
体裁：七言绝句

莎衫桐帽海棕鞋，随分琴书占小斋。老去逢春心倍惜，为贪花市住斜街。
二月自古藤书屋移寓槐市斜街赋诗四首·其四
作者：朱彝尊
朝代：清
体裁：七言绝句

屠门菜市费羸骖，地僻长稀过客谭。一事新来差胜旧，昊天寺近井泉甘。
于中好·题蔡女罗《疏篁寒雀图》
作者：朱彝尊
朝代：清
体裁：词

疏篁几叶摇晴翠，浅晕出、断霞鱼尾。恁时寒色空闺里，偶忆得、潇湘水。更添冻雀黄昏睡，问同梦、海花开未。一枝已遂双栖计，任雪压、风扶起。
于忠肃公祠
作者：朱彝尊
朝代：清

昔在狼山下，军书犯近坰。六师轻朔漠，万骑失雷霆。土木尘常满，龙蛇岁不宁。豆田沙浩浩，黍谷路冥冥。济世须元老，长材总四溟。从容持国计，指顾悉兵形。瑕吕安群议，刘琨表外廷。嗣王仍历数，高庙有神灵。既罢金缯款，无烦白马刑。北辕旋翠辇，南内启朱扃。命已甘刀镬，功真溢鼎铭。春秋隆代祀，俎豆肃维馨。一自轺车至，难期堠火停。遗墟愁战伐，大树日飘零。碧草空祠长，黄鹂过客听。霜钟沉晓月，风牖绕明星。卞壶谁修墓，巫阳数降庭。谶还思雨帝，碑或堕江亭。远水澄湖碧，流云暗壑青。千年华表鹤，哀怨此重经。
于忠肃公祠
作者：朱彝尊
朝代：清
体裁：五言排律

昔在狼山下，军书犯近坰。六师轻朔漠，万骑失雷霆。土木尘长满，龙蛇岁不宁。豆田沙浩浩，黍谷路冥冥。济世须元老，长材总四溟。从容持国计，指顾悉兵形。瑕吕安群议，刘琨表外廷。嗣王仍历数，高庙有神灵。既罢金缯款，无烦白马刑。北辕旋翠辇，南内启朱扃。命已甘刀镬，功真溢鼎铭。春秋隆代祀，俎豆肃维馨。一自轺车至，难期堠火停。遗墟愁战伐，大树日飘零。碧草空祠长，黄鹂过客听。霜钟沉晓月，风牖绕明星。卞壸谁修墓，巫阳数降庭。谶还思雨帝，碑欲堕江亭。远水澄湖碧，流云暗壑青。千年华表鹤，哀怨此重经。
云中客舍曹武备自津门以筐蟹银鱼见寄赋谢二首·其一
作者：朱彝尊
朝代：清
体裁：五言律诗

千里三沽使，倾筐异味传。霜螯初入手，腊月更须怜。重马愁关吏，香粳忆野田。江乡好风物，罢酒数归年。
云中客舍曹武备自津门以筐蟹银鱼见寄赋谢二首·其二
作者：朱彝尊
朝代：清
体裁：五言律诗

水族殊乡至，明灯夜不孤。雪花寒意减，玉碗近看无。反厌流匙滑，宜将剩酒沽。遥怜垂钓客，白首向江湖。
云中至日
作者：朱彝尊
朝代：清

去岁山川缙云岭，今年雨雪白登台。可怜日至长为客，何意天涯数举杯。城晚角声通雁塞，关寒马色上龙堆。故园望断江村里，愁说梅花细细开。
云溪草堂图为徐进士题二首·其一
作者：朱彝尊
朝代：清
体裁：七言绝句

菱叶荷花蓼草矶，鹤巢深树客来稀。主人且莫贪高卧，合试新凉柳汁衣。
云溪草堂图为徐进士题二首·其二
作者：朱彝尊
朝代：清
体裁：七言绝句

江城过雨不开云，百里洮湖一曲分。比似玉河堤上望，柯亭刘井总输君。
五彩结同心·荔子
作者：朱彝尊
朝代：清
体裁：词

繁星著树，绿叶垂枝，扑帐火云朝热。锦鸟餐难尽，定衔到、十二层城调舌。是谁赌取罗囊紫，看一骑、飞尘相接。晶盘莹、嫩红轻擘，纤指忽噤寒彻。炎天乱堆香雪，且莫从卯酒，乍醒人说。光砑吴绡薄，潇湘水、风皱半痕裙褶。冰肌绰约看谁似，庶梦里、瑶妃无别。记少年、翠帷髣髴，一点甘唇初齧。
五月丙子侍宴保和殿恭纪二十四韵
作者：朱彝尊
朝代：清
体裁：五言排律

柱下随周史，琴边听舜歌。庙谟神策胜，荒服远人过。葱岭车书接，条支部落多。邮签几重译，贡使百明驼。黄帕开封速，花砖视日趖。九宾齐脱剑，一士许鸣珂。乍橐螭头笔，还衣凤尾罗。逶迤缘幔阁，踧踖步銮坡。天半闻清跸，尘中隔绛河。班联小侯近，礼异叔孙苛。粔籹官庖出，葡萄塞马驮。壶冰淘紫苣，山叶裹琼禾。割肉容臣朔，倾心到尉佗。上云留丽曲，深雍舞蛮靴。喜溢龙颜甚，衰惭鹤发何。见知真特达，矢报尚蹉跎。怀核披香案，分酮太液波。自然蠲暍暑，直觉去沉疴。烟净高城柳，风传别殿荷。景犹长北至，序正秩南讹。帝治原无外，皇居信有那。万方皆属国，六诏敢横戈。洱海兵将洗，苴兰石可磨。宣功宜作颂，圣德迈元和。
五月晦曹通政招同李大理李都运纳凉天池水榭即席送大理还苏州
作者：朱彝尊
朝代：清
体裁：古风

天池南有楼，天池北有楼。纳言北楼下，招我池上游。轩窗拓四面，地洁无瘢疣。解衣挂短桁，舍坐临清流。绿杨万千丝，花鸭六七头。徐闻水车响，少待鱼罾收。须臾二李至，各各情绸缪。小胥摇大扇，四座风修修。兰肴屏肥腻，苦露获所求。古来避暑饮，岂必量觥筹。东园久不雨，老树焦烟浮。青虫高下堕，吐丝若缀旒。斯时墨云升，或跃在渊虬。因之鸣垤鹳，且免喘吴牛。有渰虽不作，气已如凉秋。大理起避席，叠棹还武丘。主人不忍别，小舫尾中洲。峭帆十八幅，破浪同飞鳅。榜人有常程，歧路难久留。分手文山祠，日暝回孤舟。
五杂组九首·其一
作者：朱彝尊
朝代：清
体裁：古风

五杂组，刺绣文。往复还，金车轮。不得已，见贵人。
五杂组九首·其七
作者：朱彝尊
朝代：清
体裁：古风

五杂组，车中果。往复还，江上舸。不得已，杭城火。
五杂组九首·其三
作者：朱彝尊
朝代：清
体裁：古风

五杂组，神鬼面。往复还，翻飞燕。不得已，交情变。
五杂组九首·其九
作者：朱彝尊
朝代：清
体裁：古风

五杂组，装潢手。往复还，媒妁口。不得已，饮甘酒。
五杂组九首·其二
作者：朱彝尊
朝代：清
体裁：古风

五杂组，染布帛。往复还，度阡陌。不得已，逢热客。
五杂组九首·其五
作者：朱彝尊
朝代：清
体裁：古风

五杂组，凤尾罗。往复还，机中梭。不得已，劳者歌。
五杂组九首·其八
作者：朱彝尊
朝代：清
体裁：古风

五杂组，徐州土。往复还，真州估。不得已，宿淮浦。
五杂组九首·其六
作者：朱彝尊
朝代：清
体裁：古风

五杂组，裳衣裤。往复还，钱刀布。不得已，付质库。
五杂组九首·其四
作者：朱彝尊
朝代：清
体裁：古风

五杂组，霜林叶。往复还，围棋劫。不得已，零丁帖。
五毒篇效曹通政用其首句
作者：朱彝尊
朝代：清
体裁：古风

南虫毒头北虫尾，以类名䖵总为虫，五者潜行疾如鬼。谁与点笔绘作图，一一狞劣殊形模。五月五日张户枢，呜呼，之虫螫人遇所触。谋及乃心祸斯酷，世间无如裸虫毒。
五游篇
作者：朱彝尊
朝代：清
体裁：四言诗

昆崙有鸟，自名希有。东覆木公，西藏金母。飘风东来，吹我西征。路从弱水，阿母未经。云车隆隆，土鼓逢逢。道逢仙人，言葬雷公。河鼓渡河，天孙设食。奔星驰驱，不见太白。方丈之山，其高五千。群仙往来，不愿升天。
五羊观
作者：朱彝尊
朝代：清

中天台殿倚南溟，玉佩云衣散百灵。瘴雨不开烟树黑，惊涛直下海门青。骑羊旧说朝仙驭，衔谷何年降楚庭。叹息遗墟今寂寞，高林空度羽人经。
五言赋鸭馄饨
作者：朱彝尊
朝代：清
体裁：古风

禾俗养鸭儿，乐府歌阿子。一雄挟五雌，累百唼长水。方春鷇将出，生意不可止。要术啄抱宜，匝月雏定起。浅夫计欲速，火攻迭运徙。半体形已呈，忽焉混沌死。他邦尽弃掷，吾党独见喜。铏童屑椒桂，灶妾洗毛髓。色淆黄白斑，候敛浆汁滓。鸭签哂东京，鸭㔅屏南史。既免治刀砧，兼弗齼牙齿。以之号馄饨，莫审所自始。得非饮食人，桐江方万里。记取秀州门，竹杖扶入市。至今七十坊，馔法传伍氏。物微爱憎殊，留宾姑舍是。二子下箸贪，谓足胜羊豕。作诗赏逸味，虚谷同一揆。不知天地间，何者真好美。试问厨烟生，曾否动食指。
人日同阎孝廉纪处士陆处士周处士集龚尚书斋中得人字
作者：朱彝尊
朝代：清
体裁：七言律诗

汾东代北三千里，惆怅花前四度春。江左文章公等在，燕台风物客愁新。笺题薛访誇车子，歌许荆卿和酒人。不是尚书期我数，天涯凄断此佳辰。
人日谒景皇陵
作者：朱彝尊
朝代：清
体裁：七言律诗

重湖裂帛已流澌，岸柳三眠又一时。尚有寝园开夕照，每逢人日抚残碑。童童独树栖禽少，冉冉长途下马谁。回首昌平山近远，裕陵松柏总凄其。
仙掌峰瀑布
作者：朱彝尊
朝代：清
体裁：古风

仰瞻兮山陉，悬瀑布兮翠屏。忽循兮山后，泉涓涓兮鸣石窦。石窦兮中开，激冲风兮轰豗。一丘兮一憩，忘吾道兮邅回。菖蒲菹兮乌麻饭，青松阴兮白日缓。思移家兮驻颜年，七十兮未晚。
仙游茅笔歌酬徐检讨
作者：朱彝尊
朝代：清
体裁：古风

君不用铁梳梳秋兔毫，亦不用束青羊毛。别搜凡材逞妙技，鼠须虎仆非尔曹。吾闻仙游郭外山最高，仙人九鲤云中遨。紫鳞三百二十四，白虾蟆吠黄鸡号。有时悬厓忽题科斗字，是岂不律人间操。茅田深深野火烧未尽，樵夫荛竖赤脚腾硗嶅。拔茅连茹缚作将指节，六寸之体兼头尻。桃枝竹罢火熨帖，鹿角菜免膏煎熬。谁与智者创此物，将毋九何一范，授以刻髓之芦刀。垂虹亭长嗜奇癖，一床载得还吴艚，分我一管已足豪。当其运腕大称意，笔头公喜长坚牢。人生知已随所遭，良工对之但骇遌，足使李展汗走屠希逃。
仙蜕岩
作者：朱彝尊
朝代：清
体裁：七言绝句

鱼家姊妹赵家儿，杂坐歌师间板师。莫唱人间可哀曲，山阿遗蜕也堪悲。
以蜜渍生荔支戏成一律
作者：朱彝尊
朝代：清
体裁：七言律诗

省得红尘一骑忙，轻邮试验指迷方。亟教炉火煎铅液，更犯巢蜂割蜜房。沃水预愁担仆困，开筵试共酒人尝。到家翻惹儿童笑，那不圆笼寄海航。
任孝廉以家酿苦酒见贻赋诗志谢效孟东野体即送其还高密三首·其三
作者：朱彝尊
朝代：清
体裁：古风

于越百花露，味重杯慵衔。维扬五加皮，饮之渐作咸。讵若胶西酿，可以解清馋。君今马首东，读书归旧岩。暇看糟床注，饮略手自芟。傥遗一尺书，方法试我缄。
任孝廉以家酿苦酒见贻赋诗志谢效孟东野体即送其还高密三首·其二
作者：朱彝尊
朝代：清
体裁：古风

竹苦四味齐，莲苦寸心拨。瓜苦斯有敦，草苦亦可捋。周原美堇荼，越女采蕺葛。以蒿渍冬醅，香味胜百末。自来颂酒人，岂为甘旨夺。
伎席赠王二
作者：朱彝尊
朝代：清
体裁：七言绝句

松楼竹馆映清辉，半醉重窥玉女扉。我欲传杯杯不放，落花如雪满春衣。
休洗红
作者：朱彝尊
朝代：清
体裁：古风

休洗红，洗多红渐白。人心初不同，爱好非前日。红颜绝世众所尤，美女入室恶女仇。
伤歌行
作者：朱彝尊
朝代：清
体裁：四言诗

北风其凉，雨雪如捣。栖栖素冠，行彼周道。蟹则有筐，蝉则有緌。父丧不葬，谁怜我为。瞻彼桓山，有革其羽。载鸣载扬，忽失其侣。力行虽疾，不如奋飞。远望虽高，不如早归。凡百君子，庶几心恻。翳桑之饿，可以报德。
似娘儿
作者：朱彝尊
朝代：清
体裁：词

镜约总难谐。十年事、雨绝云乖。苧萝未嫁西施日，兰桡曾并，画楼曾共，香径曾偕。明白逗春怀。纤纤步、引上重阶。小屏风对鸳鸯浴，无言半晌，替他整髻，翻溜金钗。
何侍御招同高上舍缪处士赵舍人郑舍人饮刺梅园松下四首·其一
作者：朱彝尊
朝代：清
体裁：七言绝句

禁烟高咏遍龙潭，未得同游祗自惭。小榼春风携最好，又骑骢马到城南。
何侍御招同高上舍缪处士赵舍人郑舍人饮刺梅园松下四首·其三
作者：朱彝尊
朝代：清
体裁：七言绝句

吾家池上双槐好，此树连蜷想像间。最喜诸公尽吴语，一时把酒话乡关。
何侍御招同高上舍缪处士赵舍人郑舍人饮刺梅园松下四首·其二
作者：朱彝尊
朝代：清
体裁：七言绝句

客来随意但围棋，细草空园席屡移。忆过松阴三度醉，未如此会恰花时。
何侍御招同高上舍缪处士赵舍人郑舍人饮刺梅园松下四首·其四
作者：朱彝尊
朝代：清
体裁：七言绝句

离筵九日记曾开，送客西征上郡隈。正向樽前论往事，不知天外一书来。
何孝廉啖荔图
作者：朱彝尊
朝代：清
体裁：七言绝句

吴中才子过闽中，扶荔园开曲曲通。小榼都篮餐不尽，惜无人为擘轻红。
何满子
作者：朱彝尊
朝代：清
体裁：词

羊侃姬名静婉，谢娘婢唤芳姿。最忆红窗来去惯，涂妆绾髻多时。帘底频摇扇子，掌中曾拓鞋儿。万里犹传消息，三年偶误归期。碧玉无端偷嫁了，空馀方寸相思。输与庐江小吏，黄蜂粉蝶雄雌。
佛手柑二首·其一
作者：朱彝尊
朝代：清
体裁：五言律诗

柰女环初脱，金仙露最甘。万重来水市，一笑启筠篮。味岂踰淮变，香仍隔岁含。回思珠海住，千树岭云南。
佛手柑二首·其二
作者：朱彝尊
朝代：清
体裁：五言律诗

宛是祇林得，宜从汉殿传。浮江螺女外，置驿橘官先。白截鹅肪嫩，黄堆兔盏圆。尚嫌香气远，分傍枕函边。
侍香金童·茉莉
作者：朱彝尊
朝代：清
体裁：词

暑雨初过，密叶传香远。忍才露、芳心先掐看。拢髻松松簪一点。便到黄昏，卸时犹恋。怎得知、午日珠江江上宴。把墙角、篱根齐剪。结取画船屏四面。更有人儿，两鬟都满。
侯山宴集
作者：朱彝尊
朝代：清
体裁：七言律诗

侯山山上放龟台，百尺红亭镜里开。试向花源齐列坐，何如兰渚远浮杯。巡檐浦树迎人出，卷幔洲禽拂席回。我欲临风歌一曲，起行松月重徘徊。
俞移居八首集杜·其一
作者：朱彝尊
朝代：清
体裁：五言律诗

乱后居难定，临江卜宅新。入门高兴发，对酒满壶频。为客裁乌帽，呼儿正葛巾。平生飞动意，披豁对吾真。
俞移居八首集杜·其七
作者：朱彝尊
朝代：清
体裁：五言律诗

床上书连屋，庭中藤刺檐。看君用幽意，胜槩欲相兼。枣熟从人打，杯乾自可添。此时同一醉，与汝定无嫌。
俞移居八首集杜·其三
作者：朱彝尊
朝代：清
体裁：五言律诗

田园须暂住，版筑不时操。落景闻寒杵，墙头过浊醪。杂花分户映，乱石闭门高。试问垂纶客，吾何随汝曹。
俞移居八首集杜·其二
作者：朱彝尊
朝代：清
体裁：五言律诗

寂寞书斋里，幽偏得自怡。美花多映竹，小水细通池。丘壑曾忘返，招邀屡有期。论文或不愧，步屣过东篱。
俞移居八首集杜·其五
作者：朱彝尊
朝代：清
体裁：五言律诗

卜宅从兹老，幽居不用名。倒衣还命驾，高枕笑浮生。弟子贫原宪，诸公厌祢衡。看君多道气，携手日同行。
俞移居八首集杜·其八
作者：朱彝尊
朝代：清
体裁：五言律诗

满目悲生事，终朝有厎忙。世人皆欲杀，词客未能忘。回首驱流俗，过逢类楚狂。吾生无倚著，配尔亦茫茫。
俞移居八首集杜·其六
作者：朱彝尊
朝代：清
体裁：五言律诗

隐者柴门内，无村眺望赊。圆荷浮小叶，秋竹隐疏花。帖石防隤岸，倾壶就浅沙。何时一茅屋，来问尔东家。
俞移居八首集杜·其四
作者：朱彝尊
朝代：清
体裁：五言律诗

简易高人意，村花不埽除。日长唯鸟雀，客至罢琴书。晒药安垂老，钞诗听小胥。由来意气合，岁晚莫情疏。
倦寻芳·荷花
作者：朱彝尊
朝代：清
体裁：词

堂依万柳，丽草田田，别有金谷。卷就新筒，只少手擎纤玉。几阵凉飔翻叶白，依然骤雨跳珠绿。石栏斜，看鱼吹细浪，扇摇芳鞠。试添个、江南舴艋，任搅红衣，不用濡足。更忆西湖，十里冷香飞逐。偏是风前蝴蝶住，但无人处鸳鸯浴。又争如，陌尘飞，马蹄归促。
倪博士读书城西雨中寄之二首·其一
作者：朱彝尊
朝代：清
体裁：七言绝句

黑龙潭口水云腥，黄纸无劳画丙丁。料得林扉昏掩处，高荷大芋枕边听。
倪博士读书城西雨中寄之二首·其二
作者：朱彝尊
朝代：清
体裁：七言绝句

雨气西山黯未开，更闻小暑一声雷。不烦走马冲泥苦，便可乘船入市回。
偕曹侍郎施学使徐秀才姜处士张处士祁公子段桥玩月分韵得三字
作者：朱彝尊
朝代：清
体裁：五言律诗

漠漠孤云合，苍苍半岭含。江山携谢朓，风月助刘惔。卧柳维舟数，惊乌绕树三。还同牛渚夜，高咏信无惭。
偕查孝廉入闽初发江干
作者：朱彝尊
朝代：清
体裁：五言绝句

清江自西来，海水逆流合。我帆挂东风，遥指富春塔。
偕诸君过灵隐寺雨宿松霭山房限韵二首·其一
作者：朱彝尊
朝代：清
体裁：七言律诗

湖云乍合山雨微，平冈细路风吹衣。过桥几处砖塔涌，到寺一道岩泉飞。斩新白花蕊照眼，依旧青竹园开扉。攀萝扪葛信公等，我与僧弥暂息机。
偕诸君过灵隐寺雨宿松霭山房限韵二首·其二
作者：朱彝尊
朝代：清
体裁：七言律诗

正喜馀霞射东谷，何期檐溜滴阶频。且贪是夕剪灯话，判作来朝著屐人。慧远酒边能发兴，周颙肉罢讵生嗔。猫头之笋一饱足，况有青青鸭脚芹。
偕谢吴登倪尚书衣云阁
作者：朱彝尊
朝代：清
体裁：古风

飞楼跨百尺，画栋长氤氲。我来偕客一延伫，置身髣髴云中君。忆昔楼成时，尚书归田里。北海方看尊酒开，东山终为苍生起。自从龙驭归鼎湖，公亦仗节死京都。子规燕市寻常见，白鹤辽东岁月徂。十馀年间亭已坏，游客经过增感慨。噫吁嘻黄公授命大中桥，魂兮欲归不可招。千门白下总萧瑟，何况尚书一廛室。请君下楼歌莫哀，回首高城月东出。
偕陈同知毕上舍李孝廉从孙登淀山寺谒秦女祠分得合字成三十韵
作者：朱彝尊
朝代：清
体裁：古风

二百里淀湖，夙与团泖合。兹丘峙其隅，么眇等蠃蛤。想当在中流，川气互蓊匌。渔商恒惴恐，波浪恣�磕。爱此一篑山，表以千花塔。风帆走四面，乌鹊绕三匝。传闻秦女神，于焉沉锦踏。大姑鹤背骑，仲姑蟾背踏。季也鞭青虬，履用五丝靸。力能役鬼工，地户信捭阖。忽恍灵旗翻，飞雨响修飒。物换改桑田，祠宇俨兰閤。月檐摇綵幡，烟帐熏紫蜡。至今千岁蛟，不犯青苔榻。其西凿井泉，与湖暗呵欱。绠瓶都弃寘，犹幸阑未塌。循径入寺门，虚廊屏嚣杂。土灰掩法王，无复辨鱼鸽。一童启荒扉，一老补败衲。既免礼数烦，且喜朋簪盍。岩幽足眺听，舄下乃潜廅。言是龙子蟠，黑云时出纳。何年涌山根，若颐咯噬嗑。鸭脚树两株，不知几僧腊。柯条神所护，孰敢肆摧拉。试验纵横阴，谁与量玉铪。南有修竹林，冷翠压帘䈳。疏篱野蔷薇，绿刺见斜搭。坐久山鸟鸣，惜哉少酒榼。何处星星钟，隔浦远相荅。
偶成
作者：朱彝尊
朝代：清
体裁：古风

三月东风何太狂，尘沙黯黯天茫茫。主人十日不出户，空园花落无丁香。老年逢春须爱惜，悔不走马看花忙。无事独坐宣武坊，吾家茅屋长水旁。舍南有池舍北塘，荷花草紫油菜黄。鲈鱼上钩四寸强，矮猫笋肥锦绷脱，新蚕豆熟青荚长。客何为不归故乡，好约比邻沈十二，蔷薇架厎醉壶觞。
催雪·席上赋黄鼠
作者：朱彝尊
朝代：清
体裁：词

倦拥痴床，寒禦旨蓄，多事拱人嫳屑。惹花豹腾山，地猴临穴。五技顿穷就掩，趁快马、携归捎残雪。邽肝验胆，油蒸糁附，寸膏凝结。镂切，俊味别。耐伴醉夜阑，引杯稠叠。更何用晶盐，玉盘陈设。一种低徊旧事，想独客，三云愁时节。唤小伎，并坐教尝，听唱塞垣风月。
元夕寄故乡诸子
作者：朱彝尊
朝代：清
体裁：五言绝句

戍鼓动高城，青灯暧虚壁。为报故园人，天涯此元夕。
元日南书房宴归上复以肴果二席赐及家人恭纪
作者：朱彝尊
朝代：清
体裁：七言律诗

才承曲宴侍仙闱，又撤琼筵到北扉。岁酒更番移席劝，主恩一念感心微。比邻漏下惊窥户，儿女灯前笑揽衣。閒向金坡说遗事，全家赐食古来稀。
元日同孙毛陈吴汪诸徵士乔舍人汤上舍集曹舍人书斋迟李潘不至即席限韵二首·其一
作者：朱彝尊
朝代：清
体裁：五言律诗

胜引期元日，虚斋束五经。客来衣半白，杯至眼俱青。密坐更番改，清诗次第聆。烛花高不落，嘶骑且回停。
元日同孙毛陈吴汪诸徵士乔舍人汤上舍集曹舍人书斋迟李潘不至即席限韵二首·其二
作者：朱彝尊
朝代：清
体裁：五言律诗

乐极修箫谱，觞行罴酒监。同声歌郢曲，异味转吴帆。东阁花须放，西山翠可镵。还期共潘李，并马试春衫。
元日对雪简宋孝廉
作者：朱彝尊
朝代：清
体裁：五言律诗

令节他乡会，春盘上客偏。乱云迷禹穴，独鹤语尧年。坐下山阴雪，无愁射的玄。明朝江口望，定有孝廉船。
元日赐宴太和门
作者：朱彝尊
朝代：清
体裁：五言律诗

垂衣逢盛际，辑玉尽来庭。白酝三光酒，青归一叶蓂。新年恩较渥，昨日醉初醒。九奏钧天曲，风飘次第听。
元日阴
作者：朱彝尊
朝代：清
体裁：五言律诗

黯黕穷阴合，萧条岁序迁。故乡应雨雪，绝域尚烽烟。更忆高堂上，频思远信传。辛盘空自好，谁为介樽前。
光孝寺观贯休画罗汉同陈恭尹赋
作者：朱彝尊
朝代：清

贯休手写一十六罗汉，其二乃在南海诃子林。昔游真迹未得见，念之三十五载萦人心。白头重作岭南客，故人期我虞翻宅。僧廊乱后花木犹珑璁，蕹菜春生满池碧。循廊转入精庐深，一幅居然挂东壁。古绡尚白石转青，恰于石罅安疏棂。一僧俯首力写经，自准以下祇半形。芬陀利花贝多叶，棕榈笔管毛猩猩。不知金天之西何处得石砚，毋乃昆吾玉切新出硎。一僧却立侍巾瓶，静如沙鹭翘凉汀。窗镫不剪信明灭，桫椤树底风泠泠。窗前千岁老猿拱，双臂平叉两肩耸。笋鞋桐帽木叶衣，想见霜浓寒到踵。精诚能令感金石，何况群生知怖恐。禅月师，流传三绝，画书诗。诗编巨岳集，书有姜体远本周之史籀秦相斯，未若画品更崛奇。即如此幅远出意匠表，或疑入定真容仿佛亲见之。不然调铅杀粉能尔为。诃林僧，神物藉汝能世守。不见《宣和》旧谱遗迹久云亡，豫章西山云堂院中亦何有。我欲赚汝去，莫饮我，缸面酒。我欲夺汝归，玉鸦叉，不在手。世间岂少珊瑚铁网珍珠船，自今贮之伏梁闇槛庶可全。
光孝寺观贯休画罗汉同陈赋
作者：朱彝尊
朝代：清
体裁：古风

贯休手写一十六罗汉，其二乃在南海诃子林。昔游真迹未得见，念之三十五载萦人心。白头重作岭南客，故人期我虞翻宅。僧廊乱后花木犹珑璁，蕹菜春生满池碧。循廊转入精庐深，一幅居然挂东壁。古绡尚白石转青，恰于石罅安疏棂。一僧俛首力写经，自准以下秪半形。芬陀利花贝多叶，棕榈笔管毛猩猩。不知金天之西何处得石砚，毋乃昆吾玉切新出硎。一僧却立侍巾瓶，静如沙鹭翘凉汀。窗灯不剪信明灭，桫椤树厎风泠泠。窗前千岁老猿拱，双臂平叉两肩耸。笋鞋桐帽木叶衣，想见霜浓寒到踵。精诚能令感金石，何况群生知怖恐。禅月师，流传三绝画书诗。诗编巨岳集，书有姜体远本周之史籀秦相斯。未若画品更崛奇，即如此幅远出意匠表，或疑入定真容髣髴亲见之，不然调铅杀粉能尔为。诃林僧，神物藉汝能世守。不见宣和旧谱遗迹久云亡，豫章西山云堂院中亦何有。我欲赚汝去，莫饮我缸面酒。我欲夺汝归，玉鸦叉不在手。世间岂少珊瑚铁网珍珠船，自今贮之伏梁闇槛庶可全。
兕觥歌
作者：朱彝尊
朝代：清
体裁：古风

覆玉碗，屏香螺，彻银凿落金叵罗。黄支之犀尘尽辟，主人持觥客前席。请看觥上铭，为君陈夙昔。定陵冲年资相臣，元老夺情众怒嗔。朝阳一凤午门伏，折槛宁辞逆鳞触。归时饯者满都亭，珍重临岐许文穆。神羊一角讵有双，流传既久归娄江。张公以之遗弟子，敢谏吾公赵公似。更兼爱客无倦容，平原十日恒过从。朝衣典尽且不顾，快意但写凫花浓。我浮此觥亦已数，尊前岂惜狂歌重。吾公迩年徙卿寺，西掖南床谁鹗视。汉殿今无白兽尊，满饮黄流莫轻寘。
兜率院
作者：朱彝尊
朝代：清
体裁：古风

幽燕古奥室，兜率居中岩。花宫七十二，下上东西嵌。六时响鱼鼓，四面围筠杉。沙泉细流续，石壁遗经劖。欲探乳穴胜，改著短后衫。其中路窈纠，其外云封缄。百千羊须珠，往往乖龙衔。所嗟脚力弱，畏此高崭崭。山僧饭我腹，朴野言多儳。嗣岁期重过，同把黄独镵。
入上方山
作者：朱彝尊
朝代：清
体裁：古风

山心夜不寐，冻雀喧前窗。香厨卯饭熟，杰阁晨钟撞。柅车束枥马，各雇舆丁双。弯环柳棬椅，夹以枣木杠。舍村入坡陀，百折循崆㟅。万古此积石，山农绝耕䎫。短松走长根，老树撑空腔。径尽缘仄磴，险过梯云杠。置身缥缈间，若掉都卢橦。层轩坐僧榻，喘定心犹�。
入景福洞登璇玑台
作者：朱彝尊
朝代：清
体裁：古风

绀宇陟既穷，灵域探未竭。援萝巡倾崖，窥岩辨修碣。灭迹超重深，拂衣避硉矹。入窞惊坎习，出泉自蒙发。泄云晴未归，石火寒不伐。吹万聆天风，明两见日月。芳尘凝花堂，象纬逼金阙。阴涧待息心，阳阿足晞发。岁晏当来游，毋令蕙草歇。
入景福洞登璇玑台
作者：朱彝尊
朝代：清

绀宇陟既穷，灵域探未竭。援萝巡倾崖，窥岩辨修碣。灭迹超重深，拂衣避硉矹。入窞惊坎习，出泉自蒙发。泄云晴未归，石火寒不伐。吹万聆天风，明雨见日月。芳尘凝花堂，象纬逼金阙。阴涧待息心，阳阿足晞发。岁晏当来游，毋令蕙草歇。
入汴过胡司臬
作者：朱彝尊
朝代：清
体裁：七言绝句

吴船千里载冬醅，避暑长筵日日开。却喜讼庭留牍少，时看官马惜书来。
入舟
作者：朱彝尊
朝代：清
体裁：古风

水穷甫登山，山尽复入舟。渐老惜筋力，得安且同偷。舠子五尺狭，三桨划两头。来朝放溜去，胜坐青竹兜。
八宝妆·舞孔雀
作者：朱彝尊
朝代：清
体裁：词

庭暗娑罗，山明踯躅，正值好春时侯。不用红楼三十级，合在回廊疏牖。朝来弹指，阿谁妒杀芳心，绿蕤响处开难骤。绝胜织成步障，编他铜扣。看场压倒窗棂，一回舞旋，更教人立屏后。数项翠尾花如缕，怎染出、轻纨图绣。除非是、边鸾好手。郁咿声里低丹咮，问饫眼蛮奴，莫消残碧暗金否。
八归·丁未燕京除夕，同表兄舟石、家兄夏士守岁作
作者：朱彝尊
朝代：清
体裁：词

炉存炭兽，香浮樽蚁，天涯又记除日。寻思四十明朝是，转觉客怀难遣，岁去堪惜。旅馆乱山残雪夜，幸款语，相逢兹夕。试屈指、二十年来，几度在乡国。南粤东瓯西晋，而今漂泊，漫索长安杯炙。何甥谢舅，周郎陆弟，旧事凄凉空忆。且呼童秉烛，好把新词共题壁。笑诸兄、兴还不浅，烂醉狂歌，看余鬓翻白。
八日汪上舍招同诸公夜泛五首·其一
作者：朱彝尊
朝代：清
体裁：七言绝句

青骢斜日尽回鞭，锦瑟中流罢合弦。谁似汪郎苦留客，夜深犹放总宜船。
八日汪上舍招同诸公夜泛五首·其三
作者：朱彝尊
朝代：清
体裁：七言绝句

西泠桥外柳娟娟，宿雾迷濛月一弦。陌上花钿如可拾，安知老子定无缘。
八日汪上舍招同诸公夜泛五首·其二
作者：朱彝尊
朝代：清
体裁：七言绝句

湘湖遗老旧清狂，白发相逢笋蕨乡。已分今宵共沉顿，不妨跋扈少年场。
八日汪上舍招同诸公夜泛五首·其五
作者：朱彝尊
朝代：清
体裁：七言绝句

湖心亭子静无尘，更上层楼算酒巡。好趁三潭凉月色，白银盘里采香莼。
八日汪上舍招同诸公夜泛五首·其四
作者：朱彝尊
朝代：清
体裁：七言绝句

蜡灯何处送归艎，一道萍开燕尾香。寄语红窗休度曲，隔船回顾有周郎。
八月十三日夜汎月太湖
作者：朱彝尊
朝代：清
体裁：五言律诗

为爱清秋月，中流独扣舷。艰难群盗路，寂寞五湖船。白发从今夜，青山忆往年。酒阑愁不寐，相顾意茫然。
八月十五夜望月怀陈大
作者：朱彝尊
朝代：清
体裁：五言律诗

明月生沧海，天横一气中。遥怜今夜客，相对与谁同。应有良朋过，衔杯学孟公。思之不得见，清露小庭空。
八月十五夜陆上舍招同张孝廉徐吉士顾孝廉徐上舍沈秀才玩月石湖席上作
作者：朱彝尊
朝代：清
体裁：五言律诗

海涌东西寺，笙歌闹梵台。陆郎呼小艇，且喜石湖来。七十二桥月，流光上酒杯。浦禽鸣不去，劝客莫先回。
八月十五夜集半逻钱斋有怀钱四
作者：朱彝尊
朝代：清
体裁：五言排律

旧识何颙宅，溪亭杂树交。秋花低结子，寒竹暗抽梢。屡下南州榻，弥惭左顾庖。山瓶携㰂酒，野蔌出杬肴。乐饮倾三爵，宾筵赋载呶。风多沉北斗，云密自西郊。肃肃离鸿下，栖栖独鹤巢。空堂惊蟋蟀，凉牖落蟏蛸。待月虚高咏，停杯试解嘲。小山栖隐处，怅望隔衡茅。
八月十五夜集天津曹武备官舍分韵得床字
作者：朱彝尊
朝代：清
体裁：七言律诗

北里商歌倚笛床，层城秋色转苍凉。关河西望犹千里，乌鹊南飞更几行。冷露自零丛桂树，深杯无那郁金香。习池不改山翁兴，倒载还同旧葛疆。
六么令·用赵氏事赠舍人武昔
作者：朱彝尊
朝代：清
体裁：词

雄飞凤沼，科第旧家数。近傍双溪苕霅，一片鸥波住。才气纵横莫敌，远迈荀陈杜。盘车讲学，惜香按曲，长笛争传倚楼句。休恨一囊钱少，更续东京赋。著成吴越春秋，定有中郎遇。此日营平未老，银印终当付。一帘冬日，折枝花好，笑见罗浮早梅吐。
六聘山中吊晋处士霍原
作者：朱彝尊
朝代：清
体裁：古风

昔有霍处士，居涿西山阳。弟子半千人，大小开黉堂。六聘节愈坚，义不干侯王。无端豆田谣，乃受彭祖殃。纷纭永嘉末，铁骑搂武乡。伏尸出藏户，系之如驱羊。杀机本倚伏，善人安可戕。我来后千载，览古心衋伤。祠墓久摧没，末由酹椒浆。緤马白杨树，旋马黄茅冈。
兰亭行赠朱大
作者：朱彝尊
朝代：清
体裁：古风

右军三十三，修禊兰亭中。一书兰亭序，夭矫宛若天门龙。我今生年与之同，秋蛇春蚓百不工。朅来山阴道，柳青桃复红。车如鸡栖马如狗，空使林泉落吾手。朝来蜡屐思入山，雨急风颠重回首。吾宗髯也书绝伦，频过论书仍论文。临池就我一题扇，世上俗学徒纷纷。持觞劝君且倾倒，晴日今年去年少。曲水东流不待人，春风吹遍兰亭草。
兰溪道中怀远
作者：朱彝尊
朝代：清
体裁：七言绝句

近郭开门一水居，别来消息近何如。银丝细鲙兰江鲤，不见佳人锦字书。
兰陵王·过晋藩旧邸
作者：朱彝尊
朝代：清
体裁：词

马蹄捷，遥望参差雉堞。斜阳外、芳草断垣，朱邸犹存旧城阙。平台歌吹绝。禁得。黄鹂调舌。妆楼畔，烟柳数株，时见柔条路人折。闲寻老翁说，记带指黄河，圭剪桐叶。霓旌千骑春山列。任桂树招隐，雁池斟酒，回眸琴瑟看尽灭。问谁是豪杰？明月，最凄切。听短笛飘零，哀角呜咽。葳蕤不闭窗纱裂。有药鼎霜碓，画廊尘屧。罘罳深锁，兔苑冷，一片雪。
兰陵王·送宋员外牧仲视榷赣州
作者：朱彝尊
朝代：清
体裁：词

禁街六。嘶骑河桥一簇。而今去、岭北天南，忍对离樽便催促。双旌太行速。薄暝应投涿鹿。吟鞭倚，苑雪刚残，且喜清尘未吹曲。登舻九江曲。算港截彭郎，山问匡俗。层层翠浪峰回复。过十八滩水，万叠烟树，满园兰草无数竹。照厅事都绿。川陆。旧游熟。奈上下龙云，无计追逐。故人已分归茅屋。念剪烛深夜，后期难卜。枫林落月，定忆我，梦断续。
兴化李先生寿诗
作者：朱彝尊
朝代：清
体裁：古风

世事有屈必有伸，吾思逊国忠节臣。诏书张目不肯草，何得复作叩头人。一时史笔授曲学，壮夫气短懦夫嗔。袖忠之典岁久阙，草野论议徒纷纶。枣园先生家海漘，早成进士官于鄞。掖垣竹埤历八舍，抗疏岂惮批龙鳞。曾闻过江上封事，神人观听交欢忻。方黄铁练名尽易，榜祠木末金川新。电光石火虽暂照，犹胜霿雾霾穷尘。传之百世终不湮，先生用意良苦辛。迩来闭户三十载，著书更比当年勤。东京旧事孟元老，北盟新编徐梦莘。藏之名山自怡悦，使者徵索推蒲轮。先生稳卧南溪滨，白蕉之衫紫荷巾。三诏六聘催未起，衡门但与沙鸥亲。年今八十能抱真，齿儿发秀目绿筋。立谭古昔犹龂龂，玉堂才子念明发。四月正及悬弧辰，袖怀蟠桃五寸核。目送海鹤千里津，枣园池水风涟沦，阑药四照花如茵。五加皮酒粥面厚，鸣姜鲙鲤罗兼珍。乌衣不改王谢里，一门群从称觞频。古来传经藉遗老，耆儒往往上寿臻。不见张苍伏胜暨辕固博士，江翁杜子春。
再度雁门关
作者：朱彝尊
朝代：清
体裁：七言绝句

雁门关北雁初飞，万里征人泪湿衣。回首秋风行已断，天南消息到应稀。
再简朴公
作者：朱彝尊
朝代：清
体裁：七言绝句

谢家木屐无完齿，陶令篮舆怕朔风。黄叶满山来未得，幽寻也待杏花红。
再过倪尚书宅题池上壁
作者：朱彝尊
朝代：清
体裁：七言律诗

尚书池馆古城边，卷幔山光绕座前。一自鼎湖龙去后，难期华表鹤归年。石廊细雨生春草，蒿里悲风起墓田。枉付尼师作精舍，粥鱼茶版此安禅。
再题高学士江村图二首·其一
作者：朱彝尊
朝代：清
体裁：七言绝句

荒茅结屋短墙垣，不似金坡学士园。只合年年借侬住，渔竿渔网插溪门。
再题高学士江村图二首·其二
作者：朱彝尊
朝代：清
体裁：七言绝句

勾吴严四画难得，比似菰村境复殊。想像江乡宜有此，蛤蜊菰叶贺家湖。
冬夜同诸子集杜尚书斋中分韵得波字
作者：朱彝尊
朝代：清
体裁：七言律诗

司空爱客埽东第，十里杜曲齐来过。扬眉且作吴下语，婪尾笑卷樽中波。吾老谪官久当去，人生良会安能多。街头鼕鼕漏鼓急，不醉奈此明灯何。
冬日同鹿明府钱广文游烂柯山二十韵
作者：朱彝尊
朝代：清
体裁：古风

道书诠洞天，青霞居第八。流传负薪翁，披榛入坱圠。中有两青童，棋声暗相戛。俄惊斧柯烂，逝节等奔鹘。此事知有无，特书在琳札。我来太末墟，十月方纳秸。晓出通仙门，缘溪碎石滑。拂林风骚骚，鸣碓水㳐㳐。明府政不烦，广文俗能拔。于焉齐唤渡，次第柅车辖。飞梁忽在望，相视笑且呾。灵境兹最奇，造物亦太黠。疑经百虫焚，或受五丁揠。连蜷虹霓偃，垢腻神鬼刮。倾崖穿一线，断塔盘秃鬝。丹枫露已彫，瑶草霜未杀。剜苔读遗碑，汲井恣拭刷。昔贤斗茶地，昧者莫之察。日斜洗行厨，得食鸟嘎嘎。徘徊双松阴，惆怅别香刹。
冬日小沧浪送宋至宋筠张超然冯文子汪武曹右衡韩祖语张日容顾侠君冯孟容吴卫猗蒋扬孙慕苍玉公车北上同行用方千寄吴磻韵
作者：朱彝尊
朝代：清
体裁：五言排律

问业龙门近，联华凤策成。齐浮渡淮舫，并辍有莘耕。骐骥争先路，埙篪恰应声。井东星偶聚，河朔计偕行。葭琯迎阳动，梅花破腊生。五云邀驿传，千佛注经名。入廨冬犹暖，临池水至清。别筵容我共，佳句使人惊。送喜中丞座，驰书北斗城。非徒慰公望，兼协野夫情。
冬日陪徐副相姜著作游大房山出郊雨雪马上作
作者：朱彝尊
朝代：清
体裁：古风

蓬勃东华尘，窈窕西山容。二者各有宜，强之心不从。徐公脱朝簿，姜子淹旅踪。期我大房游，扪葛攀长松。兹山我旧历，不惮寒飙冲。车中三升榼，马后九节筇。谁能先花时，蜡屐乘清冬。雨霰虽载涂，相顾多欢悰。雪色妙渲染，一峰殊一峰。明当踏霁日，遍览金芙蓉。
冯孝廉招饮北园分韵即送其同周入吴
作者：朱彝尊
朝代：清
体裁：七言律诗

故人襆被下吴淞，且复官泥坼酒封。主客不知何者是，登临未觉老夫慵。池边灌木阴千尺，郭外晴山翠几重。有约溪亭宜避暑，回船试共采芙蓉。
冯检讨招诸同年集六枳园对菊即席分赋得颜字
作者：朱彝尊
朝代：清
体裁：七言律诗

可怪南邻冯检讨，酒钱肯为谪官悭。尽除帘额虚窗白，乱插篱根细菊斑。新雨不来那在眼，故人相对且开颜。近年同脱趋朝籍，漏鼓频催独后还。
冷布
作者：朱彝尊
朝代：清
体裁：五言律诗

秋月沤池罢，炎风入市初。暗窗尘茧换，方格画屏馀。贱岂妍娥织，凉宜倦客居。应逢麻纸笑，三葛更粗疏。
净业寺看荷花同严四检讨作
作者：朱彝尊
朝代：清
体裁：五言绝句

香刹缘堤转，官桥信水流。绿云千万顷，不见采莲舟。
凉篷
作者：朱彝尊
朝代：清
体裁：五言律诗

平铺一面席，高出四边墙。雨似撑船听，风疑露顶凉。片阴停卓午，仄景入斜阳。忽忆临溪宅，松毛透屋香。
凌江道中
作者：朱彝尊
朝代：清
体裁：五言绝句

远客千行泪，离程一叶舟。生憎江上水，不肯向东流。
减兰·咏橙
作者：朱彝尊
朝代：清
体裁：词

朱栾几树。爱惜芳根移细雨。鹄壳重纹。作意秋凉已十分。一年好景。玉臼金薤长记省。有底酸浆。捣处真怜透甲香。
减兰·夹竹桃联句
作者：朱彝尊
朝代：清
体裁：词

石阑干曲，试问是桃还是竹。凤子来时，捧土移根定武瓷。崔徐花朵，布叶终须文与可。吹遍温风，长伴尊前一簇红。
减兰·忆别
作者：朱彝尊
朝代：清
体裁：词

我行自北。薄暮欲归仍伫立。言告离衿。一寸回肠百虑侵。吁嗟万里。回首可怜歌舞地。风雨萧萧。二十年前旧板桥。
减兰·杨花
作者：朱彝尊
朝代：清
体裁：词

杨花无绪。不管人愁高下舞。笔架书签。才拓窗纱处处黏。东风语汝。吹入谢家池阁去。咏絮人闲。凭仗东风忽自前。
减兰·犀梳在手
作者：朱彝尊
朝代：清
体裁：词

犀梳在手，逋发未撩匀面后。眉语心知，引过闲房步步随。颓香暖玉，牵拂腰巾带重来。一段归云，谁验蛇医臂上痕。
减兰·落叶
作者：朱彝尊
朝代：清
体裁：词

萧其森矣。客舍秋风今又起。千树山家。村映寒原日已斜。客无所托。五夜飕飗枕前觉。觉坐而思。不为愁人住少时。
减兰·落花
作者：朱彝尊
朝代：清
体裁：词

丛芳烂熳。庭影离离正堪玩。碧树溟濛。一片西飞一片东。丝缠露泣。惟有春风最相惜。灞岸分筵。触忤愁人到酒边。
减兰·赠程叟
作者：朱彝尊
朝代：清
体裁：词

韩疆逝矣。短布单衣逢弟子。返照僧楼，白发萧萧话旧游。琴笺细谱，流水高山多乐府。他日江关，我亦题词付汝弹。
减兰·鸳鸯
作者：朱彝尊
朝代：清
体裁：词

荷塘倚扇。动处水纹开艳艳。五色氤氲。镂羽雕毛迥出群。浮湍戏渚。看处便须终日住。折彼荷花。相趁凫雏入蒋牙。
减字木兰花·为周栎园使君题画
作者：朱彝尊
朝代：清
体裁：词

柴门不正，沙浅未通车马径。高柳笼烟，仿佛犹闻六月蝉。荷风竹榭，不是渔村应蟹舍。唤起扁舟，载我前溪处处游。
凤凰台上忆吹箫·和梁尚书伤逝作
作者：朱彝尊
朝代：清
体裁：词

宝镜尘昏，彩云天远，燕飞不到钗头。怅花封锦诰，书拆银钩。多少吟笺笔阵，铅华谢、一夕都收。伤心是、啼蛄吊月，长簟惊秋。今休。他生未卜，问碧落茫茫，何处堪留？剩无情哀雁，偏度妆楼。只有安仁能诔，看遗挂、那忍回眸。持筹惯、凝思五曹，难算新愁。
凤凰台上忆吹箫·答曹秋岳侍郎
作者：朱彝尊
朝代：清
体裁：词

明月前溪，石桥西曲，半生辜负江南。笑去家王粲，度岭罗含。随了燕山雁婿，云树外、又挂征帆。龙沙远，貂裘敝也，积雪层岚。难堪。东阳瘦尽，任遍搅筝琶，曲巷谁探。谱晓风词句，柳七空惭。赢得天涯归梦，夜夜里、吹度澄潭。归飞鹤、而今便应、借取卢耽。
出居庸关
作者：朱彝尊
朝代：清

居庸关上子规啼，饮马流泉落日低。
雨雪自飞千嶂外，榆林只隔数峰西。
出居庸关
作者：朱彝尊
朝代：清

居庸关上子规啼，饮马流泉落日低。雨雪自飞千嶂外，榆林祇隔数峰西。
出都王山人画山水送别
作者：朱彝尊
朝代：清
体裁：七言绝句

王郎五载一相逢，写出云峦别思重。髣髴摄山风月夜，秋窗同听六朝松。
出都王山人翚画山水送别
作者：朱彝尊
朝代：清

王郎五载一相逢，写出云峦别思重。仿佛摄山风月夜，秋窗同听六朝松。
击梧桐·送曾道扶归里
作者：朱彝尊
朝代：清
体裁：词

风雪寒如许。偏洒就、宣武门西归路。况是残年也，问何事、几日留君不住。离歌断续，离亭长短，目送离人此去。瘦马河桥外，想除夕守岁，题诗何处。江上梅花，津头柳色，一叶扁舟淮浦。绝胜陶彭泽，腰未折、早返柴桑衡宇。惆怅孤踪，留滞竹垞，归梦有、小园独树。待明年、南湖秋月，与子同赋。
分水关
作者：朱彝尊
朝代：清
体裁：七言绝句

关门一道石参差，三户人家两戍旗。此去都篮休便弃，头纲正及贡茶时。
分水庙酬高大
作者：朱彝尊
朝代：清
体裁：七言绝句

落月西风动戍楼，津亭官柳系轻舟。行人莫唱思归调，汶水南来已北流。
刘生
作者：朱彝尊
朝代：清
体裁：五言律诗

京华多侠客，勇略重刘生。一剑酬然诺，千金问姓名。歌钟喧北里，冠盖隘东平。闻道龙城战，军前更请缨。
初二夜月联句
作者：朱彝尊
朝代：清
体裁：古风

二月哉生明，历象古无易。云何期未届，忽露一钩白。纤纤玦两头，远远眉半额。骤剖老蚌胎，乍吐妖蟆魄。拉折金臂环，屈曲玉牙尺。仄痕浸湖波，初辉澹林隙。趁霞射东崦，逐景度西碛。偃蹇桂树枝，蜷局仙人迹。匝看越鸟将，喘笑吴牛亦。于焉拓风帘，恰喜映瑶席。玲珑阁外梅，净若曳霜帛。暗水流其间，积素影活碧。广寒八万户，料爱惜花客。预使千里光，冷沁冻蛟脊。亟催箫谱修，恣把瓶泥坼。或举深杯邀，或持绀法测。维衡运疾迟，犹人命通厄。先时天不违，翕者砉焉辟。胜引乐自今，庶徵考畴昔。多耀由政平，䆮和验寒革。金枢落不知，烂醉参横夕。
初冬北郭宴集分赋
作者：朱彝尊
朝代：清
体裁：古风

诗朋期不违，胜引情乍惬。潦看楚泽收，檐与蜀冈接。栾栾敛馀花，燮燮下凉叶。短景犹恋人，深杯转稠叠。
初夏湖上同佟学士贾编修查编修汎舟学士纪之以诗遂和其韵
作者：朱彝尊
朝代：清
体裁：五言律诗

新晴最可娱，天朗片云孤。莼腻鱼王塔，莺娇柳浪湖。水亭施步障，风幔结流苏。今夜弄明月，千金此一壶。
初夏重经龙洲道人墓三十二韵
作者：朱彝尊
朝代：清
体裁：古风

亭亭马鞍山，产石光莹莹。其东势䃕礐，竹柏翠相映。刘生昔栖迟，于焉日吟咏。生耽岩壑幽，死爱水木净。要知贤达心，义不陷俗阱。一棺抱山阿，胜夹两婢媵。倾崖屏荆榛，老树绝鸮鸋。既鲜荛竖侵，亦免菜畦蝗。乃知斯丘乐，匪藉青乌订。我思南渡后，思陵失其政。谋夫多去国，魏公执兵柄。幕府盛宾僚，子弟谈性命。弃师累十万，三败无一胜。肆将功罪淆，第许心术正。猛将反先诛，岂惟一桧横。哀哉小朝廷，自此和议定。金缯括脂膏，臣妾费辞令。忍忘君父雠，宁计苍生病。过也大布衣，慨慷本天性。好游或渡江，嗜酒数中圣。议论辛陈间，耻与馀子并。歌诗存十卷，卷卷气雄劲。静夜思中原，往往血泪迸。厥后诣阙书，何减诤臣诤。庶几国士风，合古之儒行。我来百世下，适墓必生敬。三年两经过，凉燠感时兴。番番玉山叟，文史广援證。思复东斋祠，暇日便眺听。奠以椒桂浆，辟此鼯鼪径。谁与能好事，率钱表名姓。遗文并雕锼，足以播遥夐。
初秋宋五进士载酒过张三孝廉潮生阁送魏二孝廉之西江即席分赋得九言
作者：朱彝尊
朝代：清
体裁：古风

今年六月不雨至七月，小轩桥下恒苦水气腥。昨宵高荷大芋听枕畔，历头检点白露今朝零。武塘魏二舍我豫章去，鸭觜小艇蚤系菰蒲汀。此时揽袪欲别不忍别，却喜南园酒载双玉瓶。匠门群从同调三五客，长歌短咏摇笔无留停。此时秋之为气感宋玉，碧梧桐犹未落蘼芜青。潮生阁梯从一初桄上，八窗尽拓四面风泠泠。灌婴城中本吾旧游地，中有古井浪动连宫亭。珠帘画栋亦有帝子阁，目极西山南浦无潜形。人生快意岂必致通显，文章一技可以垂千龄。桓山石椁纵使九泉锢，讵若闭关颂酒生刘伶。他时写取水村图第七，容我拄杖剥啄叩门扃。
初秋泊钱清江
作者：朱彝尊
朝代：清
体裁：七言律诗

钱清江口水平堤，云木参覃磴不齐。川静未闻鸿雁度，雨昏时有鹧鸪啼。逃名梅尉来吴市，避地梁生入会稽。枉自含情临北渚，秋风袅袅草萋萋。
别李
作者：朱彝尊
朝代：清
体裁：古风

鸿雁岁北向，鹧鸪日南征。弃置父母邦，各事万里行。我游踰上谷，君去适昆明。迢迢异乡县，邈若参辰星。登舻即长道，祖席依修坰。俯视沟水流，仰见浮云平。居人有馀戚，况乃衢路情。昔贤重离别，努力期修名。忠信苟不渝，川陆犹户庭。日遄月斯迈，暑往寒再更。但令长相思，何虑不合并。
别杜
作者：朱彝尊
朝代：清
体裁：五言律诗

石城烽火后，孤客转浮沉。乞食来吴市，为园失汉阴。襄阳耆旧传，荆楚岁时心。还复扁舟去，凄其洛下吟。
刺梅园饯别陆游汝阳
作者：朱彝尊
朝代：清
体裁：七言律诗

刺梅园里青松树，笑我频来竟白头。避暑暂辞褦襶客，停杯又起别离愁。村烟断续阳人聚，山色东西郏县楼。馀事机云时唱和，莫忘日下置轻邮。
副相徐公庭中种蕉结实禹鸿胪为作图因题绝句三首·其一
作者：朱彝尊
朝代：清
体裁：七言绝句

己爱清阴护绿纱，更看秋蕊绽灵芽。丰宜门外园官老，能得几人逢此花。
副相徐公庭中种蕉结实禹鸿胪为作图因题绝句三首·其三
作者：朱彝尊
朝代：清
体裁：七言绝句

十年青简待封题，官烛长分太乙藜。正值閒庭花放日，便应焚稿禁园西。
副相徐公庭中种蕉结实禹鸿胪为作图因题绝句三首·其二
作者：朱彝尊
朝代：清
体裁：七言绝句

日南曾记一丛丛，合荐冰盘荔子红。谁料尘沙燕市满，露珠凉缀小亭中。
北邙山行
作者：朱彝尊
朝代：清
体裁：古风

北邙山前望行路，素车白马纷朝暮。谁家丘墓树巃嵷，白杨枌槚松柏桐。黄金为凫石为马，鱼灯荧荧照泉下。古碑崩剥无岁年，后人于此犁为田。雄狐侁侁兔矍矍，人声夜哭乌声乐。
十七夜月
作者：朱彝尊
朝代：清
体裁：古风

磊磊列宿明，晼晼塞日晚。盍簪数晨夕，吾道岂云远。飞光上层轩，薄云冒崇巘。迢迢界斜汉，恻恻引朔管。圆灵乍警阙，素魄已辞满。清辉宁有渝，潜德期日损。幽人贞素履，君子利往蹇。择术虽殊涂，心赏得所款。感目既多颜，怀乡匪异撰。申旦陈苦言，庶令劳者纂。
十七日夜月
作者：朱彝尊
朝代：清
体裁：五言律诗

待月凉宵静，更深醉玉缸。空城悬北斗，流水入西江。落叶纷无数，惊凫起一双。高楼思荡妇，兹夕定当窗。
十三日乾清宫赐宴
作者：朱彝尊
朝代：清
体裁：五言律诗

诏许宫门入，人随陛戟移。江梅低压帽，火树密交枝。既醉盈觞酒，无疆万寿诗。梦游真不到，今夕奉恩私。
十二时·云母灯
作者：朱彝尊
朝代：清
体裁：词

是何人、碧山深处，潜入仙厨私窃。把石粉、云英堆积。剪剪层层叠叠。面面装成，棱棱做就，细染红笺贴。正夜静、改席西园，紫凤吐珠，曾否铜盘吹灭。闲更思、梨花院落，定自十分清绝。宿鸟窥来，飞蛾拂去，不道成冰雪。谩认他是灯，分明一片冷月。也只消、抛残小扇，玉面当前终怯。怎得携归，江南乐事，闹向元宵节。看翠眉几许，屏风影中低说。
十五日保和殿侍食
作者：朱彝尊
朝代：清
体裁：五言律诗

露草诗歌雅，云天易象需。不图大酺乐，独许小臣俱。注碗茶膏滑，堆盘菜甲殊。岁除曾几日，四度饫尧厨。
十五日夜月
作者：朱彝尊
朝代：清
体裁：古风

重阴积边亭，风候异扬粤。骈筵集亲懿，复此亭上月。析析静衰林，斐斐满层阙。清砧无缓响，素云屡兴没。客情易为怀，庶用慰寂蔑。哀雁逝不居，流芳久云歇。天道互亏盈，物理信昭昧。诗人戒太康，职思永无忽。霜露日夜零，故乡渺难越。悽怆游子心，独坐待明发。
十六字令
作者：朱彝尊
朝代：清
体裁：词

繁。一树丁香花压阑。心怜惜，不向鬓边看。
十六字令·寻
作者：朱彝尊
朝代：清

寻，帘外无端堕玉簪。笼灯去，休待落花深。
十六字令·春暮
作者：朱彝尊
朝代：清
体裁：词

愁。别后花时独上楼。风吹雨，春肯为人留。
十六日夜席上赠陈孝廉
作者：朱彝尊
朝代：清
体裁：古风

晷运方代序，感此成郁陶。良友絷白驹，芳酒永今宵。团圞东城月，万象仍光昭。谁言容辉减，弥觉神理超。哀笛奋层楼，馀响薄风霄。悲哉远征士，气轖不得骄。冲魄会有宜，盛满谁能要。伯阳之流沙，箕子去商郊。苟怀艰贞节，道德岂不劭。申章托微讽，抚景荅长谣。
十拍子·上巳逢钱葆馚舍人赋
作者：朱彝尊
朝代：清
体裁：词

晓陌重逢嘶骑，秋帆记送归船。才到燕台寒食下，恰值兰亭禊饮年。和风淡泞天。燕羽齐侵小院，柳丝乍擘晴绵。试傍玉河堤畔去，定有红裙水上湔。须携酒十千。
十拍子·同李武曾潘次耕蔡竹涛过玉泉山寺
作者：朱彝尊
朝代：清
体裁：词

上苑离离莺度。前溪漠漠花生。溪畔数鸥閒不起。马上吟诗卷已成。千山冰雪晴。鱼网平铺荇叶。板桥人渡泉声。行殿有基荒荠合。竹坞无尘水槛清。偏伤远客情。
十日周上舍招饮晨过昭庆僧舍雨霁偕诸君登舟循孤山沿苏公堤至定香桥寻杖策历大小南屏观磨崖家人卦舟回席上赋六十韵
作者：朱彝尊
朝代：清
体裁：古风

山行有前期，晨起风雨恶。周郎冲泥过，促赴开沽约。车从酒库来，航近寺门泊。同调六七人，毕来践宿诺。俄顷湿云收，周遭露岩崿。紞如津鼓动，解我青丝䋏。堤缘水仙祠，柁转巢居阁。已枯宅边梅，何况墓上鹤。舍之度西泠，椒壁乍圬垩。长廊面积水，华搆织新箔。云何丹粉外，团焦用绹索。得毋法尧阶，茅茨罢剪削。循此溯上洄，寻复步蘅薄。双树缭檐楹，层楼敞栌欂。倒影碧重峦，残英红一萼。抽梭白鱼跳，拂镜翠羽掠。十亭此为最，奇岂缘栈壑。同游兴未阑，我心亦有托。思访磨崖书，剔藓试摹拓。篙师舣舟误，失道堕萧藿。俄闻南屏钟，扶杖强趠䟑。到院风满林，松栝杂杨柞。客过僧不迎，去疾走矍矍。此辈废耕畬，安坐享斋镬。何不勒归农，驱使荷铫镈。夕曛断塔明，仰见飞鸟靃。起行十亩间，柔桑已沃若。修修绿筠竿，湿粉脱鲜箨。曲木横为桥，中以石填廓。苔磴侧未安，赖有藤娄络。颓龄苦足茧，十步九引却。贾勇始一登，履险渐宽绰。石经早沦亡，馀者日销铄。家人卦六爻，何年此錾凿。曩偕锄菜翁，相携共盘礴。弹指四十春，重过感今昨。流传迂叟题，所喜未阙落。威凤臆腾骞，乖龙爪拿攫。亟宜响拓回，悔失携竹膜。字仿娄机笺，手学蔡邕摸。坐久暝色催，出谷下危彴。平湖水悠悠，远岫山漠漠。唤渡无缓声，举酬有逸爵。厨敕江庖烹，盘饤海物错。纷纶算觥筹，稠叠进羹臛。吾衰仅两齿，笑比牛软嚼。于礼去烦苛，既醉忘嗢噱。迩来数近游，今日乐上乐。虽殊梓泽叙，合继兰渚作。于焉迭觞咏，诗排硬语各。且当柅我车，入市趁樱酪。主人洵好奇，语客君且莫。兹游纵可娱，所见但涂雘。讵足契真情，要必远城郭。须为裹饭交，选胜穷寂寞。两峰蹑晨梯，九锁开夜钥。行逢鹿衔花，卧听禽捣药。暇看樵子棋，雄对仙人博。子言我独哂，其奈筋力弱。后游傥可陪，闭户养腰脚。
十月二十一日丧子老友梅君归自闽中扁舟过慰携别后所著书见示部帙甚富余亦以经义考相质并出亡儿摭韵遗稿观之成诗百韵次日送之还宣城兼寄孝廉
作者：朱彝尊
朝代：清
体裁：古风

老夫初失子，痛若遭鞭刑。骚骚理丧具，裂布帷两楹。本为共命鸟，卒然剪其翎。天乎独何罪，此祸丁我躬。有叟裼裘来，扶杖叩我扃。袖中出诔辞，书之鹄纹绫。既以悼逝者，且用慰颓龄。申言贤圣阨，难免造化憎。西河授诗义，不闻子在黉。尼父成春秋，不闻鲤趋庭。遗恨古则尔，所以尚达生。叟言我瞿然，旋收泪一升。延之西窗坐，试话暌离情。与叟别八霜，踪迹如蓬萍。或淹津门居，或栖皖口城。北书雁翮苍，南书鱼尾赪。兹从闽江至，始获遂合并。青猿长五尺，一袱书手拎。持筹计长历，制器窥圆灵。削木验日晷，绘图准方程。我思古帝治，七政齐玑衡。下及周女士，咸知列宿名。束楚抱衾裯，观象乃宵征。毕雨箕风扬，武人解辨形。后世秘其术，张眼同晦盲。琐琐灵台郎，曷能测穹冥。下学理帖括，怠弃夏小正。百翻兔园册，足致公孤卿。昏昏轸盖中，莫辨一点星。居然燮阴阳，上应中台明。三才昧其一，庶绩何由凝。叟书析微茫，该洽纯粹精。惜乎时不用，岁月老笠簦。我亦志述作，�怀三代英。流俗是末师，立心坏先型。埽除诗书序，区别羲文经。客或立异义，党附纷讥评。恨不汉晋儒，驱纳咸阳坑。以兹经义废，剿说徒相承。于焉考史籍，旁综墓碑铭。下及稗官说，也复掇华菁。百川趋四渎，导之入沧溟。百谷播三农，穫之聚坻京。先民可不死，身后留名称。书成五凤子，来集轩窗棂。莲有并蒂实，兰有同心茎。按之瑞应图，佥谓斯祥祯。况记洗儿初，热汤盆中盛。有文在其背，曰寿似可徵。云何凶短折，我心滋不平。儿兮洵聪慧，闾䣊誇宁馨。九龄善学书，楷法工拨镫。十五娴词赋，下笔人皆惊。视不眩邪色，听不惑奸声。清心薄嗜欲，生产绝勿营。性亦勤著书，席研希留停。请看所排韵，力欲辟榛艿。凉花带风露，哀玉明珑玲。又如食俊味，尽洗官庖腥。比于回溪讽，猎史尤纵横。忆当病少间，黏纸连门屏。储书八万卷，剔蠹捎乾萤。陈言委时夫，秀句罗元兢。良由深意苦，甘使定命倾。先犹木支厦，俄而绠脱瓶。恒干不久留，所惜目未瞑。吾家太傅公，清德踰冰凌。王父守滇郡，得归赖赠行。先人失旧业，耻为尘垢撄。负郭无遗田，八口一豆羹。虽尝役婢仆，五世罢笞搒。人言积善家，降殃顾匪轻。念此肠九回，孤愤气填膺。俗传老妇祭，不修祸所婴。我贫无黄羊，何以媚灶陉。或者童男女，谗口上告天。又闻道士言，夜必守三彭。我懒动坚卧，尸虫释拘囹。或者请于帝，夺我才子年。魂筮掌巫阳，鬼律著女青。宁期意所向，务俾才者惩。将无太山箓，明神未式凭。第假鬼伯权，好恶初无恒。修短虽有定，我心终怦怦。叟也验历数，消息可立成。试为穷九厄，因之推八纮。山何戴断鳌，地何震死鲸。枫何以胶折，栗何以芽萌。蓂荚何以落，桐叶何以增。律何吹黍转，钟何应霜鸣。此何亡也忽，彼何勃焉兴。邻里皆多男，我何独孤茕。叟宜指我迷，唤我梦魇醒。荅云万品殊，二气互陶蒸。舒惨物不齐，五曹算未能。呼童开瓷菹，饮叟酒一觥。冬舂煮粗饭，寒烛烧短檠。卓午讵忍去，徘徊曝书亭。吴船阔三板，送之还宛陵。我诗傥垂和，兼语犹子庚。
十月十四日夜同曹使君云州对月
作者：朱彝尊
朝代：清
体裁：古风

发轨自徂暑，息鞅及玄冥。迢迢沙际月，皎皎云中明。皋禽警朔吹，别叶辞苦茎。青霜降北陆，参井缅纵横。主人托嘉藻，休浣寡所营。悟彼行役艰，曲宴奏中诚。清樽湛瑶席，兔首亦以烹。但言音尘阙，岂意良觌并。谦谦君子柄，习坎美不盈。澄辉矢相照，慰我殷忧情。
午日吴门观渡
作者：朱彝尊
朝代：清
体裁：五言排律

胜日衔杯罢，轻舟解缆初。尽传迎伍相，不比吊三闾。画舫龙鳞见，飞楼蜃市居。云涛看震荡，雷雨任吹嘘。别有张筵客，相邀吴市墟。王孙五花马，少妇六萌车。芳树晴川外，平沙夕照馀。泉声间丝竹，人影乱芙蕖。为乐时将晚，当歌恨不除。闾阎成土俗，天地感权舆。江表遗风在，承平旧事虚。吾生多涕泪，高会辄欷歔。
华不注
作者：朱彝尊
朝代：清
体裁：五言律诗

仙梵开初地，春秋识旧名。青莲齐吐萼，石笋独抽萌。泉忆边庭实，居连许殿卿。凄凉怀旧意，驱马入荒城。
华坛望雁宕山歌赠方十三朱十八
作者：朱彝尊
朝代：清
体裁：古风

我昔逢羽人，迢迢历沧海。贻我神山雁宕图，玉笈金箱至今在。梦想忘归亭上游，琪花瑶草几春秋。崩流一万丈，濯足大龙湫。迩来作客荒山道，欲往层崖事幽讨。方君遇我颜色亲，朱子更觉人情好。揽环结佩山泽间，乐酒今夕须欢颜。登华坛之绝顶，眺雁宕之回峦。云容容兮欲雨，水嘈嘈兮下山。遥岑出没不可以悉数，但见哀禽离兽日暝而俱还。君不见宗少文，当年意兴真轶群。名山卧游不得见，眼前图画空纷纷。君不见谢康乐，迹近名山远城郭。咫尺丹梯竟未登，江南江北徒丘壑。我今得偕二子从，遥看一百二高峰。弹琴坐待天边月，携手同行石上松。荆榛极天路参错，惆怅平生远游诺。安得仙人相赠九节筇，招尔云中两黄鹤。
华山畿三首·其一
作者：朱彝尊
朝代：清
体裁：古风

华山畿，弩张不发箭，知子未投机。
华山畿三首·其三
作者：朱彝尊
朝代：清
体裁：古风

奈何许，安得凤凰子，迎接侬与汝。
华山畿三首·其二
作者：朱彝尊
朝代：清
体裁：古风

两相望，侬非弧矢星，安能长对狼。
华阳精舍赠源上人
作者：朱彝尊
朝代：清
体裁：五言律诗

支公枥上马，谢客郡东山。系马林亭外，看山日暮还。瑶华犹未折，桂树尚堪攀。试醉陶潜酒，狂歌白石间。
卖花声
作者：朱彝尊
朝代：清
体裁：词

相见罢凭阑，并坐重关。熏炉初徙镜台宽。子石琢成莲叶小，教试麋丸。画扇翠峰攒，一面霜纨。别来诗句几曾闲。杂体江淹三十首，都写伊看。
卖花声
作者：朱彝尊
朝代：清
体裁：词

背郭鹊山村，客舍云根。落花时节正销魂。又是东风吹雨过，灯火黄昏。独自引清樽，乡思谁论。声声滴滴夜深闻。梦到江南烟水阔，小艇柴门。
卖花声·相见罢凭阑
作者：朱彝尊
朝代：清

相见罢凭阑，并坐重关。
熏炉初徙镜台宽。
子石琢成莲叶小，教试麋丸。
画扇翠峰攒，一面霜纨。
别来诗句几曾闲。
杂体江淹三十关首，都写伊看。
卖花声·红桥后游寄怀柯翰周
作者：朱彝尊
朝代：清
体裁：词

雁齿小红桥。惟以招邀。一渠春水柳千条。正是江南好风景，烟月迢迢。孤梦楚山遥。各自无聊。玉人何处教吹箫。客路不归秋又晚，木落萧萧。
卖花声·雨花台
作者：朱彝尊
朝代：清

衰柳白门湾，潮打城还。小长干接大长干。歌板酒旗零落尽，剩有渔竿。
秋草六朝寒，花雨空坛。更无人处一凭栏。燕子斜阳来又去，如此江山。
卖花声·雨花台
作者：朱彝尊
朝代：清
体裁：词

衰柳白门湾，潮打城还。小长干接大长干。歌板酒旗零落尽，剩有渔竿。秋草六朝寒，花雨空坛。更无人处一凭栏。燕子斜阳来又去，如此江山！
卖花声·雨花台
作者：朱彝尊
朝代：清
体裁：词

衰柳白门湾，潮打城还。小长干接大长干。歌板酒旗零落尽，剩有渔竿。秋草六朝寒，花雨空坛。更无人处一凭阑。燕子斜阳来又去，如此江山！
南乡子·上谷观伎
作者：朱彝尊
朝代：清
体裁：词

蹑珠履，舞罗衣。清歌宝瑟自相依。此夜不堪肠断绝。红烛灭。归去岂知还向月。
南乡子·别意
作者：朱彝尊
朝代：清
体裁：词

拜客庭阴。眼波容易逗人心。纵得相逢无一语。临去，鬓滑落花黏不住。
南乡子·度甓社湖
作者：朱彝尊
朝代：清
体裁：词

柳拂浮桥。青山隐隐水迢迢。行尽江南数千里。莲风起。罗袖动香香不已。
南乡子·斗账杏梁西
作者：朱彝尊
朝代：清

斗账杏梁西，不许花蚊内并栖。分与罗衾香缭绕。遮了，一剪微风纨扇小。
南乡子·旧游
作者：朱彝尊
朝代：清
体裁：词

川阔远天低。垂柳阴中白马嘶。君过午桥回首望，东西。依旧烟笼十里堤。北渚对芳蹊。自在娇莺恰恰啼。肠断旧游从一别，寻溪。不是花迷客自迷。
南乡子·明日别离人
作者：朱彝尊
朝代：清

明日别离人，未恋今宵月似银。只愿五更风又雨。飞到暮，啼杀杜鹃催不去。
南乡子·游鼓山，题灵源洞壁。相传五代时，有高僧喝水，水移他处，遂涸
作者：朱彝尊
朝代：清
体裁：词

披露晓同游，竹杖篮舆各自由。翠磴红亭三十里，淹留。行到松门路转幽。僧饭雨初收，风末钟声树杪楼。多事山僧曾喝水，桥头。只少飞泉一道流。
南乡子·珠江春思
作者：朱彝尊
朝代：清
体裁：词

日隐轻霞。红红绿绿苑中花。何处更添诗境好。听春鸟。飞去花枝犹袅袅。
南乡子·蛩
作者：朱彝尊
朝代：清
体裁：词

凉月澹，影疏疏，豆叶新黄架未除。好似缫车鸣不住，来又去，秋灯惯伴愁人语。
南垞晚步同王生浤
作者：朱彝尊
朝代：清
体裁：五言律诗

荷风刚罢浴，兰畹已新凉。高树下归鸟，小窗明夕阳。蛇床秋草遍，鱼尾暮霞长。老圃论生计，才收一棱姜。
南安客舍逢陆郡伯兄以滕王阁诗见示漫赋
作者：朱彝尊
朝代：清
体裁：古风

忆昨君从柘湖至，扬舲争发吴趋市。京口相逢借问君，舣舟扬子江心寺。晴云缥缈散碧空，歘忽破波生长风。孤舟如巨鱼，鼓鬣洪涛中。川原迢递不可极，布帆飘忽随西东。我从鹿渚超长薄，君到洪都更栖泊。远望开襟彼一时，凭高独上滕王阁。兹楼崛起天下雄，珠帘绣柱垂文虹。当年王师此高宴，一时词赋推群公。留题真迹不可见，烟云过眼须臾变。古来文采光燄长，千载王郎信堪羡。君家兄弟才难伍，甫里声名动江左。挥毫落纸气凌云，坐令长才失千古。我亦天南万里行，白衣摇橹度江城。閒云潭影徒回首，南浦西山空复情。大庾城边日将西，下马逢君复携手。座上新开北海樽，客中饮我兰陵酒。酒阑相示绝妙辞，九茎胜食斋房芝。曲终定有湘娥怨，读罢如闻帝子悲。当前胜地不得上，使我沉吟一惆怅。舟楫重过定几时，云山满目知无恙。明发梅花岭外看，长从驿使报平安。侧身天地多知已，且莫频歌行路难。
南山杂咏十七首 其一 水乐洞
作者：朱彝尊
朝代：清
体裁：古风

苍山入夏寒，一泉自温谷。其流浸兰蕙，其音喻琴筑。砉然石扇开，飞出白蝙蝠。
南山杂咏十七首 其七 龙井
作者：朱彝尊
朝代：清
体裁：古风

一泓渟山坳，过者不敢唾。虽然龙窟宅，亦许斗茶坐。起摹襄阳碑，惜为僧所涴。
南山杂咏十七首 其三 烟霞寺
作者：朱彝尊
朝代：清
体裁：古风

涩磴上招提，不知几十级。入厨笕泉枯，过雨佛身湿。石乳滴空嵌，髣髴龙象泣。
南山杂咏十七首 其九 萨埵石
作者：朱彝尊
朝代：清
体裁：古风

朅来给孤园，玩此萨埵石。石上生莓苔，千年晕浓碧。不见饲虎人，且铺苮草席。
南山杂咏十七首 其二 虎跑泉
作者：朱彝尊
朝代：清
体裁：古风

山泉可用汲，酌以长颈匏。虎迹久已湮，深穴犹窙窌。松阴转三面，未肯回鞦鞘。
南山杂咏十七首 其五 过溪亭
作者：朱彝尊
朝代：清
体裁：古风

一亭四无邻，栋坏柱已折。山僧惯迎宾，不忍过溪别。偶语莎草间，夕曛信明灭。
南山杂咏十七首 其八 片云石
作者：朱彝尊
朝代：清
体裁：古风

峰头石缥缈，岂异一片云。有时风雨过，独立云中君。安得五丁手，移置长水濆。
南山杂咏十七首 其六 杨梅坞
作者：朱彝尊
朝代：清
体裁：古风

我行杨梅坞，惜是孟夏初。是时果未熟，但见柯叶舒。思包绿荷饭，五月来精庐。
南山杂咏十七首 其十 纳翠山房
作者：朱彝尊
朝代：清
体裁：古风

溪回凡几折，早已涤尘虑。静看三树松，深阴且箕踞。客去鹤飞来，客来鹤飞去。
南山杂咏十七首 其十一 九溪
作者：朱彝尊
朝代：清
体裁：古风

寻遍十五寺，九溪鸣淙淙。下无一寸鱼，上有百尺松。缘流思濯足，奈此菖蒲茸。
南山杂咏十七首 其十七 冬花厂
作者：朱彝尊
朝代：清
体裁：七言绝句

我爱僧房乱石堆，短篱笆护妙香台。不贪夏果杨梅熟，恣看冬花卢橘开。
南山杂咏十七首 其十三 玉钩桥
作者：朱彝尊
朝代：清
体裁：古风

句曲一道士，爱住山之幽。褰裳虑深涉，卖彼白玉钩。筑桥访诗侣，兹事宜千秋。
南山杂咏十七首 其十二 十八涧
作者：朱彝尊
朝代：清
体裁：古风

暮经南山南，曲涧一十八。山桥往而复，山路坱兮圠。夕曛渐催人，延首望香刹。
南山杂咏十七首 其十五 桂坞
作者：朱彝尊
朝代：清
体裁：古风

桂树花不实，何年种山椒。良由山中人，岁暮不自聊。殷勤与我期，秋日来逍遥。
南山杂咏十七首 其十六 理安寺
作者：朱彝尊
朝代：清
体裁：六言诗

三家村里人静，独木桥边路叉。竹响惊回鼬鼠，泉香流出松花。
南山杂咏十七首 其十四 翁家山
作者：朱彝尊
朝代：清
体裁：古风

岧岧翁家山，松花满深坞。村民高下居，少长齐捕虎。但誇弓弩强，不识耕䎫苦。
南山杂咏十七首 其四 风篁岭
作者：朱彝尊
朝代：清
体裁：古风

断崖横一岭，稚竹何娟娟。时有山禽拂，新粉堕我前。欲寻岩下寺，挥我风中弦。
南楼令
作者：朱彝尊
朝代：清
体裁：词

垂柳板桥低，娇莺著意啼。正门前春水初齐。记取鸦头罗袜小，曾送上，窅娘堤。花底惜分携，苔钱旧径迷。燕巢空落尽芹泥。惟有天边眉月在，犹自挂，小楼西。
南楼令
作者：朱彝尊
朝代：清
体裁：词

春水到门长，春芜绕径香。好花枝、未隔东墙。来往花阴仙犬熟。已无意、吠刘郎。旧事费回肠，支机片石旁。便金梭、投也何妨。暗悔当时真个错，无一语、但形相。
南楼令
作者：朱彝尊
朝代：清

疏雨过轻尘，圆沙结翠茵，惹红襟乳燕来频。乍暖乍寒花事了，留不住，塞垣春。归梦苦难真，别离情更亲，恨天涯芳信无因。欲话去年今日事，能几个，去年人？
南楼令
作者：朱彝尊
朝代：清
体裁：词

疏雨过轻尘，圆沙结翠茵，惹红襟乳燕来频。乍煖乍寒花事了，留不住，塞垣春。归梦苦难真，别离情更亲，恨天涯芳信无因。欲话去年今日事，能几个，去年人？
南楼令
作者：朱彝尊
朝代：清
体裁：词

香萼媚红滋。微芳不自持。陟秦台、俯盼乔枝。独倚阑干正惆怅，三月尽、草青时。挥手碧云期。空歌悲莫悲。落花飞、远近凉飔。别恨最深何处写，两不见、但相思。
南楼令·倩人寄静怜札
作者：朱彝尊
朝代：清
体裁：词

瓦市塞云凉，封书远寄将。小楼前、一树垂杨。缥缈试听楼上曲，催短拍，玉娥郎。双袖越罗香，人同锦瑟长。爱秋花，惯插钗梁。行四曲中人定识，只莫问，谢三娘。
南楼令·垂柳板桥低
作者：朱彝尊
朝代：清

垂柳板桥低，娇莺着意啼。正门前春水初齐。记取鸦头罗袜小，曾送上，窅娘堤。花底惜分携，苔钱旧径迷。燕巢空落尽芹泥。惟有天边眉月在，犹自挂，小楼西。
南楼令·春愁
作者：朱彝尊
朝代：清
体裁：词

细草绿汀洲。斜阳下小楼。一回来、使我生忧。记得玉人春病后，生枕上、起眉头。此意重悠悠。此情非自由。笑春风、胡不为留。欲寄相思千里月，君不见、曲如钩。
南楼令·疏雨过轻尘
作者：朱彝尊
朝代：清

疏雨过轻尘，圆莎结翠茵，惹红襟乳燕来频。
乍暖乍寒花事了，留不住，塞垣春。
归梦苦难真，别离情更亲，恨天涯芳信无因。
欲话去年今日事，能几个，去年人？
南歌子·忍泪潜窥镜
作者：朱彝尊
朝代：清

忍泪潜窥镜，催归懒下阶。临去不胜杯。为郎回一盼，强兜鞋。
南歌子·早秋西湖
作者：朱彝尊
朝代：清
体裁：词

桂楫中流望，荷花镜里香。无数紫鸳鸯。婵娟江上月，拂罗裳。
南歌子·赠伎张绮绮
作者：朱彝尊
朝代：清
体裁：词

酒酽金船劝，衣香石叶熏。犹恐未消魂，唤伊歌一曲，月中闻。
南浦归舟图为李上舍作
作者：朱彝尊
朝代：清
体裁：六言诗

已别东湖夜月，将挐南浦归舟。好占日色风色，直溯饶州信州。
南湖即事
作者：朱彝尊
朝代：清
体裁：五言律诗

南湖秋树绿，放棹出回塘。箫鼓闻流水，蒹葭泛夕阳。心随胡雁灭，目断楚云长。惆怅佳人去，凭谁咏凤凰。
南湖夜闻歌者
作者：朱彝尊
朝代：清
体裁：七言绝句

轻舟暗度古城东，惆怅霜天落塞鸿。谁向夜深歌水调，伤心不待管弦终。
南镇
作者：朱彝尊
朝代：清

稽山形胜郁岧峣，南镇封坛世代遥。绝壁暗愁风雨至，阴崖深护鬼神朝。云雷古洞藏金简，灯火春祠奏玉箫。千载六陵馀剑舄，帝乡魂断不堪招。
南镇春游词
作者：朱彝尊
朝代：清
体裁：七言绝句

黄衫白帢染缁尘，惆怅花时已暮春。总向越王城下住，扁舟须负五湖人。
卜算子·夜过高汉思书屋
作者：朱彝尊
朝代：清
体裁：词

深柳读书堂，暗水流花径。爱向沙头把钓竿，荷叶藏鱼艇。杂树晚相迷，烟鸟栖初定。认得诗人在此间，醉月频中圣。
卜算子·早春闺思
作者：朱彝尊
朝代：清
体裁：词

罗袖拂寒轻，玉管朝朝弄。一树寒梅白玉条，逐吹香微动。明月坐来生，远岫凝氛重。楼上花枝笑独眠，好作鸳鸯梦。
卜算子·残梦绕屏山
作者：朱彝尊
朝代：清

残梦绕屏山，小篆消香雾。镇日帘栊一片垂，燕语人无语。庭草已含烟，门柳将飘絮。听遍梨花昨夜风，今夜黄昏雨。
卜算子·泛舟横塘
作者：朱彝尊
朝代：清
体裁：词

春恨几徘徊，无限青青草。莫为轻阴便拟归，辗转伤怀抱。野渡乱花飞，风暖闻啼鸟。多少楼台烟雨中，看竹谁家好。
卜算子·留赠镜湖纱
作者：朱彝尊
朝代：清

留赠镜湖纱，浣女机中织。裁作轻衫稳称身，更染蒲萄色。松叶玻璃碧，劝饮春纤执。本向人前欲避嫌，禁不住心怜惜。
卧佛寺
作者：朱彝尊
朝代：清
体裁：五言律诗

路入晴云北，山攲卧佛前。津梁疲已甚，土木意能传。夜续林中磬，春流枕外泉。长安车马客，输尔只高眠。
即事二首·其一
作者：朱彝尊
朝代：清
体裁：五言律诗

恻隐人心共，何期物论殊。螳螂齐挟斧，薏苡乃成珠。捷捷谋宵雅，申申詈左徒。角张逢五六，作事哂今吾。
即事二首·其二
作者：朱彝尊
朝代：清
体裁：五言律诗

世事翻成覆，人言伪乱真。不图落瓜里，乃有翳桑人。布谷迎新雨，收蚕及暮春。要知升斗水，也足润赪鳞。
即席送王朱同之松江
作者：朱彝尊
朝代：清
体裁：七言绝句

杨柳青青覆板桥，春江花月夜生潮。停杯又是他乡别，无那相思一水遥。
又联句
作者：朱彝尊
朝代：清
体裁：五言排律

热客辞三伏，精庐访一龛。园开小暑后，径尽侧生南。僧腊嗟频改，禅房亦旧谙。茶瓜宜屏却，梯阁缓登探。剧喜青猿捷，先除石贝贪。层层堆玉案，各各满筠篮。露比三霄冷，浆同十酒甘。倒囊元止渴，勿药定祛痰。谱就全胜画，评时恣倚担。泸川知不敌，珠海较无惭。镕蜡思封蒂，磨铅欲代甔。载归乡曲好，终赛一筒柑。
又近体四首·其一
作者：朱彝尊
朝代：清
体裁：七言律诗

携来桕叶缀莎虫，物候初温五月风。幺凤忽然看倒挂，仙蚕深恨不同功。粉香弄玉匀涂后，裙色麻姑想像中。离合神光终莫定，画图谁信小滕工。
又近体四首·其三
作者：朱彝尊
朝代：清
体裁：七言律诗

篱边野外舞春驹，认得罗浮种独殊。众里自应呼凤子，生来只解抱花须。铅华水净分初日，金缕衣轻飏五铢。比似吴人看西子，未贪市上一钱输。
又近体四首·其二
作者：朱彝尊
朝代：清
体裁：七言律诗

藤笈初开且试飞，桨牙墙角见应稀。轻狂忍把霜纨扑，爱惜须加绣幕围。万里风花香入梦，六朝金粉画成衣。吴娘正要湘裙样，分付流黄第一机。
又近体四首·其四
作者：朱彝尊
朝代：清
体裁：七言律诗

犹记归装岭外赍，炎天二月展金泥。衰年再见真难得，异物初生也不齐。偶落人间休怅望，但留花厎莫东西。寄声为报垂虹长，好配新蛾与并栖。
又题
作者：朱彝尊
朝代：清
体裁：七言绝句

当风带缓舞衣宽，无复宫门骤晓鞍。一事差赢杜陵叟，画图恣得近前看。
双双燕·别泪
作者：朱彝尊
朝代：清
体裁：词

问银海水，有多少层波，敛愁飘怨。含辛欲堕，转自把人凝眄。沾向长亭早晚。定减了、轻尘一半。安排玉著离筵，伴我樽前肠断。偷看。夜来枕畔。傍镜影初乾，袖痕重按。心心心上，总是别情难惯。纵遣丝垂缕绾。穿不起、南珠盈串。裁得几幅榴裙，点点行行都满。
双溪
作者：朱彝尊
朝代：清
体裁：五言律诗

小店双溪口，官桥百尺长。登盘鱼赤尾，入市枣青筐。菽乳成丝细，姜牙配豉良。不知前路去，何处石为羊。
双鸂鶒·纤蛤
作者：朱彝尊
朝代：清
体裁：词

俊味盐官稠叠，一种小如瓜瓞。最爱兰汤停雪，卯酒欲醒时节。云母乍分凉屑，玉楮刻成风叶。拾取黏双蝴蝶，惊飞鬓影奇绝。
发铅山
作者：朱彝尊
朝代：清
体裁：古风

昨憎山石钝，今爱山石灵。譬若汉宫女，去尹来者邢。譬若秦地水，汲渭汰者泾。何期百里内，峦壑殊姿形。古樟百围绿，幽桂十丈青。东西唤野渡，长短罗溪亭。沄沄舄下水，浴鸟梳其翎。人语山响荅，忽焉□清泠。岩花名莫辨，一一抽钗葶。我欲蹑飞梁，深入紫翠屏。仆夫不解事，舍车邑外坰。前涂定胜绝，明发宜侵星。
古兴二首·其一
作者：朱彝尊
朝代：清
体裁：七言绝句

空井双桐落叶深，铜瓶百丈响哀音。美人不见凉风至，愁对秋云日暮阴。
古兴二首·其二
作者：朱彝尊
朝代：清
体裁：七言绝句

罗生芳草绿汀洲，少妇明妆北渚游。日暮清歌何处发，蘋花秋水木兰舟。
古意二首·其一
作者：朱彝尊
朝代：清
体裁：古风

凉秋八九月，游子当远行。写心未及竟，辕马顾我鸣。我车驾君马，我马驾君车。徘徊四野中，执手且斯须。何用问遗君，约指于阗玉。上有龙子蟠，下有鸳鸯宿。缭以五色丝，青红与碧绿。愿君一分手，思我赠君时。潜渊与皎日，信誓终不移。
古意二首·其二
作者：朱彝尊
朝代：清
体裁：古风

严冬十二月，飞来双白鹄。锦字盘中诗，中央周四角。君书我当报，我书君当开。徘徊一室中，庶以喻中怀。何用问遗君，却月裁胸前。缝以七孔针，著以同功绵。青红与碧绿，五色丝相连。愿君一置腹，思我寄君情。辘轳与车毂，辗转何时平。
古意投高舍人
作者：朱彝尊
朝代：清
体裁：古风

奕奕九成台，泠泠五弦琴。威凤刷其羽，歌舞乐帝心。朝仪灵沼上，夕息高梧阴。览辉千仞馀，求友及遐深。爰居本海处，亦复辞烟浔。东门一戾止，游目嘉树林。和风动阊阖，百鸟啁啾吟。独无笙簧舌，臆对难为音。主人轸物微，饲花若黄金。食之非不甘，愧莫报以琛。寄言鸾凰侣，释此归飞禽。
叨叨令·其一
作者：朱彝尊
朝代：清
体裁：曲

一年一梦空愁思，六张五角难成事。千呼万唤无由至，姑负了、烧春酒美文君市。闷杀人也么哥，笑杀人也么哥，相见了、只胜常两个消魂字。
叨叨令·其二
作者：朱彝尊
朝代：清
体裁：曲

乌巾敛了烦遮护，缟衣惜了亲分付。画船舣了愁行路，有一日、踏花鹿女花间步。行不得也么哥，留不住也么哥，算后会、他生未卜今生误。
台城路
作者：朱彝尊
朝代：清

晨红才射南窗影，犀帷被谁惊起。啅雀争枝，寒梅吐萼，搅得雪花都坠。暗香簪未。早湿了当风画罗衣袂。简点熏笼，辟邪炉火陷灰细。昨宵回忆并坐。问何曾酒酽，宿酲如是。橄榄浆酸，蛤蜊汤俊，犹道不消残醉。曲屏斜倚。看旧埽眉峰，渐低穹翠，半枕瞢腾，到日高翻睡。
台城路·十四夜
作者：朱彝尊
朝代：清
体裁：词

层城已下葳蕤锁，华堂更浮春酌。水浸银屏，花移火树，人在瑶天笙鹤。微风绣幕。看蛱蝶翻飞，凤凰飘落。八尺轻容，美人无数卷珠箔。铜盘翠烟笼雾。有水荭掩映，画阑红药。明月难留，春宵易晓，只合人生行乐。筝琶间作。任笑舞灯前，绿窗齐拓。问夜何其，拚醉归似昨。
台城路·夏日，同对岩、荪友、西溟、其年、舟次、见阳，饮若容渌水亭
作者：朱彝尊
朝代：清
体裁：词

一湾裂帛湖流远，沙堤恰环门径。岸划青秧，桥连皂荚，惯得游骢相并。林渊锦镜。爱压水虚亭，翠螺遥映。几日温风，藕花开遍鹭鸶顶。不知何者是客，醉眠无不可，有底心性。砑粉长笺，翻香小曲，比似江南风景。看来也胜。只少片夭斜，树头帆影。分我鱼矶，浅莎吟到暝。